Ғурумсаройда тўй бўлмоқда\nАҳмаджон Одилов 6 июнь куни Ғурумсаройда, ўз уйида ҳол сўраб келганларни кутди. Тўйхонадек қилиб тахтланган хонадондан доимий равишда одам узилмаяпти. Мамлакатнинг турли нуқталаридан одамлар уни кўргани келмоқда.\n“Озодлик”нинг собиқ мухбири, А.Одилов хонадонида бўлган Носир Зокирнинг айтишича, у ерда 300-400 кишилик жой қилинган.\n“Ҳовли тўйхонадек қилиб қўйилган. Биргина Наманган, Қўқон атрофларидан эмас, ҳозир Тошкентдан ҳам меҳмонлар келди. Хонадонда тўхтамай байрам бўляпти. Келган одамларга дастурхонлар ëзилган. Ҳамма хурсанд”,- деди Носир Зокир.\n3 июнь куни узоқ йиллар КПСС Ленинград обкоми биринчи котиби бўлиб ишлаган, КПСС Сиёсий бюроси аъзоси Григорий Романов вафот этди. Бу хабарни эшитиб, ҳали ҳам бораканда-а, деб ҳайрон бўлдим. Романов 86 ёшга кирган эди.\nГ.Романовнинг ўлими тўғрисидаги телесюжетда КПСС Сиёсий бюроси аъзолигига номзод Владимир Долгих гапирди. Долгих ҳалиям боракан-а, деб ҳайрон бўлдим. У ҳозир 84 ёшда.\n5 июнь куни Аҳмаджон Одилов қамоқдан чиқди. Тирикчилигидан боши чиқмаётган ўзбекистонлик А.Одилов ҳалиям бор экан-а , деб ҳайрон бўлгандир. А.Одилов ҳозир 83 ёшида.\nРоманов 86да эди, Долгих 84да, Одилов 83да.\nАҳмаджон Одиловни ёши тенглиги учунгина совет даври катталари билан бир сафга тизмаяпмиз. Лавозими тилга олинганларникичалик осмонда бўлмаса ҳам Ўзбекистондаги таъсир кучини уларникига қиёсласа бўлади, дейишади.\nЎзбек совет энциклопедиясининг 1976 йили чоп этилган 8-жилдида Аҳмаджон Одилов тўғрисида мана бундай маълумот берилган:\n“Аҳмаджон Одилов.Ўзбекистонда хизмат кўрсатган пахтакор. Социалистик Меҳнат Қаҳрамони. 1950 йилдан КПСС аъзоси. 1966 йилдан Ўзбекистон КП аъзоси. КПССнинг 23, 24-съездлари, Ўзбекистон коммунистик партияси 16, 19-съездлари депутати. 8, 9-чақириқ СССР Слий Совети депутати. Колхозлар совети иттифоқи аъзоси. 3 марта Ленин ордени ва медаллар билан мукофотланган”.\nЭнциклопедияга кирганидан кейинги йилларда Аҳмаджон Одиловнинг қудрати янада ошди. Шуҳрати ошди. Тили ўткир, пичоғи кескир бўлди.\n1980 йилларнинг ўрталарида ўша машҳур ва машъум “пахта иши”, “ўзбеклар иши” доирасида қамалди.\nБу тафсилотларни келтиришдан мақсад совет даврида қамалган одам нима учун Совет Иттифоқи тугаб кетгач яна қамалди, деган табиий саволга жавоб ниятидаги бир уриниш, холос. Ахир собиқ совет республикалари ҳудудларида тез-тез учраб турадиган ўта ғалати, тушунарсиз қонуният бор-ку: бугунги қаҳрамонлар эртага жиноятчи, деб эълон қилинади. Ва аксинча, бугун жиноятчи, дейилаётганларни эртага қаҳрамон, дейдилар.\nБунинг учун фақат бир нарса – тўғрироғи кимса – ҳукмдор ўзгариши кифоя. А.Одиловга қолганда ҳатто тузум ўзгариб кетди-ку? Нима учун эски тузумда ҳам, янгисида ҳам қамалди у?\nЧуқурлаб кетдик. Қайтамиз. Аҳмаджон Одилов нима учун мустақиллик йилларида қамалди, деган ягона, жўн саволга қайтамиз. Бу саволни бугун кўпчиликка бердик. Кўпчиликнинг кўпчилиги гапиришни истамади. Ҳар хил баҳоналар топди. Шоир ва хофиз Дадахон Ҳасанов гапирди.\n“Ўша пайтда қулоғимга ҳар хил гаплар келган. Сиз эшитганмисиз ëки йўқми, у киши “Темур адолати” партиясини тузган, деган гапни эшитганман. 1992 йилларда. Шу пайтда энди партия замонамизга тўғри келмаганми, шу гапни эшитганман, холос. Шунинг учун у киши қамалди, деган гапни эшитганман”,- деди Д.Ҳасан.\nТўғриси, Дадахон ака эшитган гап янги гап эмас. Аҳмаджон Одилов Темурийлар партияси тузгани учун қамалган, деган гап у киши тўғрисида эълон қилинган кўплаб мақолаларда айтилади.\nЯна бир суҳбатдошимиз, тошкентлик собиқ дипломат Тошпўлат Йўлдошев ҳам шу гапни, баъзи тафсилотларни қўшиб айтди.\nТошпўлат Йўлдошев: Мустақиллик даврида Муҳсинжоннинг ташаббуси билан Темурийлар партиясини тузишди. Бу Аҳмаджон Одиловда сиëсий амбиция бор экан, бу ҳокимиятни қўлга олмоқчи бўлди, деб қамоқдан чиққан одамни бир йил ўтмасдан куракда турмайдиган баҳоналар билан қайтадан қамашди.\nОзодлик: Муҳсинжон ким у?\nТошпўлат Йўлдошев: Муҳсинжон Аҳмаджон Одиловнинг укаси. У киши фан доктори, профессор эди. Бир йилча бўлди, у киши дунëдан ўтди. Муҳсинжон ака Темурийлар партияси раҳбари Аҳмаджон Одилов бўлади, деб эълон қилган эди. Ҳақиқатда бу партиянинг тузилишида Аҳмаджон Одилов унчалик иштирок этмаган. Чунки у пайтда қамоқда эди. Ҳатто бу партиянинг қанақа аъзолари бор, улар нима қиляпти, бундан хабарлари ҳам бўлмаган.\nОзодлик: Партия тузилганда қамоқда эди, деяпсиз. Қайси қамоқда? Москавадагими ëки Ўзбекистондагими?\nТошпўлат Йўлдошев: Москвадаги қамоқда. Келганларидан кейин: “Биз партия туздик, мустақил бўлдик. Сиëсий жараëнларда энди фаол иштирок этайлик. Партия раҳбари сифатида биз сизни эълон қилдик”, деб партия борлигини Аҳмаджон Одиловга айтишди. Аҳмаджон Одилов бунга қаршилик кўрсатмади. Яъни расман жавоб бермади. Шундан кейин бу кишини ҳокимиятга интилмоқчи экан, деб қамашди. 83 ëшга киргандагина қамоқдан бу кишини озод қилишди.\nЛекин Аҳмаджон Одилов устидан чиқарилган ҳукмларда унинг партия тузгани тўғрисида гап йўқ. У киши 1993 йил июнида ҳибсга олинди ва Қўқон шаҳри суди беш тонна минерал ўғит ўғирлашда айбдор топиб, тўрт йилга озодликдан маҳрум этди.\nҚамоқдалигида А.Одилов СССР давридаги иқтисодий жиноятлари учун ўн йилга озодликдан маҳрум этилади. 1996 йилда унинг қамоқ муддати тугаши керак эди, аммо турмадаги назоратчилар унинг буюмлари орасидан гўёки “наркотик модда топади” ва қамоқ муддати чўзиб берилди. 1997 йилда “колония маъмуриятига бўйсунмаган” А.Одилов яна бир бор озодликдан маҳрум этилди. Қариндошларининг А.Одиловни озод қилишни сўраб ёзган бир неча аризалари эътиборга олинмади. Амнистияга ҳам тушмайди.\nНиҳоят у озодликка чиқиб, Ғурумсаройда Ғурумсаройда тўй бўляпти.\n“Биз келаëтганимизда қизиқ воқеанинг гувоҳи бўлдик. Келаëтганда Аҳмаджон аканинг қишлоғидаги оддий одамлар билан гаплашиб муносабатини билайлик, дедик. Улар: “Халқимизга бизнинг бойлигимиз қайтиб келди. Бу одам кўп қурилишлар қилган. Бу одам келиб қишлоғимизга файз кирди”,- деб хурсанд бўляпти. Мана бу ерда ўғиллари хизмат қиляпти. Ҳақиқатдан ҳамма хурсанд. Тўй бўляпти. Келди-кетдининг кети узилмаяпти. Ўзлари ҳам яхши. Тетик, бардам”,- дейди инсон ҳуқуқлари ҳимоячиси Аъзам Турғунов.\nҲа, Ғурумсаройда 6 июнь куни тўй бўлди. Халқ ўз раисининг қамоқдан қайтганини тўй қилди. Аҳмаджон Одилов қаҳрамонга айланди. Аслида у кишини 1991 йилда Ўзбекистон ёзувчилар қурултойи миллий қаҳрамон, деб эълон қилган эди. Орадан мана 17 йил ўтди. Ўша қурултойни бошқарганлардан бири, Аҳмаджон Одиловнинг тенгдоши ёзувчи Одил Ёқубов ўша воқеани бугун эслолмади.\nОтахон ёзувчи эслай олмагани билан ўша воқеани бошқа бир адиб, шоира опа яхши эслайди. Ўша қурултойни эсласа, ҳануз қийналишини, Аҳмаджон Одилов чиндан ҳам миллий қаҳрамонми-йўқми, деган саволга ўшанда жавоби бўлмаганини, жавобни ҳануз топмаганини айтди.\nДадахон Ҳасанов ҳам ўша съездни яхши эслайди. Фақат у киши қурултойда шахсан қатнаша олмаган, хорижда, сафарда бўлган, лекин воқеадан хабари бор.\nОзодлик: Дадахон ака, ўша съездда бўлмаган экансиз. Лекин агар бўлганингизда Аҳмаджон Одиловни миллий қаҳрамон, деб эълон қилиш тўғрисидаги масалани овозга қўйса, сиз хўп, деб қўл кўтарган бўлармидингиз?\nДадахон Ҳасан: Ўшанда мен ëзувчилар съездида бўлганимда ўйлаб кўрардим. У одам миллий қаҳрамон, дейишга арзийдими-йўқми? Миллатимизга шу қадар меҳнат қилганми, қаҳрамонлик кўрсатганми, бир қилган ишларини сарҳисоб қилиб кўрардим. Менинг талабимга жавоб берса, қўл кўтарар эдим.\nОзодлик: Энди орадан шунча йил ўтди. Ўйлаб кўриш учун анча вақт бўлди. Бугун миллий қаҳрамон, деб ҳисоблайсизми ëки ҳисобламайсизми?\nДадахон Ҳасан: Сиз чорак аср қамоқхонада ëтди, дедингиз. Чорак аср қамоқхонада соғ-саломат ëтган бўлса, демак у миллий қаҳрамон эканда. Мен уни миллий қаҳрамон, деб ҳисоблайман. Шунча ëтиб, шунча азоб-уқубатларни кўтариб соғ-саломат чиққан, оиласини бағрига қайтибди, демак у қаҳрамонда.\nҚаҳрамонлик критерийлари ўша Аҳмаджон Одиловнинг тенгдошлари Романову Долгихлар замонидан бери ўзгармай қолганини сезяпсизми? Гап Аҳмаджон Одилов ҳақида эмас, тенденция ҳақида, принциплар ҳақида, қадриятлар тизими ҳақида эканини сезяпсизми?\nГап Аҳмаджон Одилов ҳақида эмас, балки ўзбек жамиятида золимнинг мазлумга, сўнгра мазлумнинг золимга эврилиш жараёнига путур етмагани ҳақида эди.\nАслида бугун шуни айтмоқчи эдик. Яна бир-иккита муҳим гап.\nДадахон Ҳасановдан сўрадик.\nОзодлик: Яқинда Мўътабар опани озод қилишди. Кеча мана Аҳмаджон Одилов озод бўлди. Бу ниманинг аломати?\nДадахон Ҳасан: Албатта, бу яхшиликдан аломат. Худо хоҳласа, секин-секин юмшаш тарафга қараб кетяпмиз, шекилли, мана АҚШ билан ҳам алоқамиз яхши бўляпти. Европа билан ҳам алоқамиз яхши бўляпти. Бу дегани яхшилик тарафга қараб кетяпмиз. Мен шундай деб ўйлайман. Чунки бор товоғим, кел товоғим, бормасанг ўртада син товоғим, деган гап бор.\nТошпўлат Йўлдошевдан ҳам сўрадик.\nОзодлик: Аҳмаджон Одиловнинг мустақиллик йилларидаги қамоқ тарихини кузатадиган бўлсак, ҳали бери чиқадиган одаммас эди. Ҳеч қандай умид йўқ эди. Кутилмаганда қамоқдан озод қилинди. Бу ниманинг аломати?\nТошпўлат Йўлдошев: Бир томондан ЕИ, АҚШнинг Ўзбекистондаги инсон ҳуқуқларини таъминлаш масаласида ўтказаëтган босими ўз натижасини беряпти. Бу босимларга мамлакат ичидаги зиëлилар анча қўшилди. Мамлакат ташқарисидагилар ҳам уни сиëсий маҳбус, деб эълон қилишди. Буларнинг ҳаммасини бирга олганда ҳукумат ўйлади, шекилли: “Бу одам ўзи 83га кирган бўлса, энди буни нимаси қолди? Кел, шу Ғарбга ҳам, бошқа томонга ҳам ëн босгандай бўлайлик, шу асосда улардан маълум бир имтиëзларни олармиз”, деган мақсадда сиëсий бир муроса сифатида Аҳмаджон Одиловни қамоқдан озод қилишди. Биз бундан хурсандмиз.\nОзодлик: Бошқа сиëсий маҳбус, деб таъриф берилаëтганларнинг чиқишига умид қилса бўладими? Бу тенденциями ëки...\nТошпўлат Йўлдошев: Йўқ, буни тенденция, деб бўлмайди. Менимча, бу ерда бир сиëсий конюктура. “Мана, сиз бизга мана бунақа қиляпсиз, Ўзбекистон инфратузилмаларини ижарага олиб пул беряпсиз, Ўзбекистон билан ҳамкорлик қиляпсиз. Мен ўз навбатида инсон ҳуқуқларини тиклаш маъносида шунча одамни қамоқдан чиқардим”, деб бу ерда буларнинг олди-сотдиси бўляпти. Аҳмаджон Одилов манфаатлар ўлжаси бўлиб қолди ҳисоби.


03-09-2016 | 23:23\nZAMIN.UZ / Жамият / 03 Сентиябр 2016 года1 037\n2 сентябрь куни Макка вақти билан соат 21:00да ишчи гуруҳ штабида ишчи гуруҳ аъзолари ва гуруҳ раҳбарлари иштирокида йиғилиш бўлиб ўтди. Унда муҳтарам президентимиз раҳнамолигида диний соҳада амалга оширилган буюк ишлар ва улкан ютуқлар ҳақида тўхталиб ўтилди ва юртбошимизнинг оила аъзолари, яқинлари ва бутун халқимизга таъзия изҳор қилинди ва самимий ҳамдардлик билдириб ўтилди. Бу ҳақда "Газета.uz" хабар бермоқда.Ҳозирда Макка ва Мадина шаҳарларида бўлиб турган ҳожилар ушбу оғир мусибатни чуқур қайғу билан қабул қилдилар.Муҳтарам юртбошимизнинг вафотлари муносабати билан 3 сентябрь куни пешин намозидан сўнг «ғоиб» жаноза намози ўқилди. Унда юртдошларимиз муҳтарам президентимиз охиратлари обод бўлиши, жойлари жаннат боғларидан бир боғ бўлишини Аллоҳ таолодан сўраб, дуо-ю илтижолар қилдилар. Ўзаро бир-бирларига сабр-тоқат билдирдилар. Шунингдек, ҳожиларимиз муҳтарам юртбошимиз ҳақларига хатми Қуръонлар ўқидилар ва Умра амалларини Масжидул Ҳарамда адо этиб, савобини муҳтарам президентимиз руҳониятларига бағишладилар ва ҳақларига дуо-ю фотиҳалар қилдилар.


Кальция глюконат стабилизированный – medu.uz – Дорилар ҳақида маълумотлар ўзбек тилида\nHome Йўриқномалар Кальция глюконат стабилизированный\nПрепаратнинг савдо номи: Кальция глюконат стабилизированный\nТаъсир этувчи модда (ХПН): саlcium gluconate;\nфаол модда: 95,5 мг кальций глюконати;\nёрдамчи моддалар: кальций сахаринати, инъекция учун сув.\nФармакотерапевтик гуруҳи: кальций препаратлари.\nАТХ коди: А12АА03\nКальций глюконати (стабилизированный) – метаболик жараёнларни мувофиқлаштирувчи воситадир, организмда кальций танқислигини тўлдиради; гемостатик, аллергияга қарши таъсир кўрсатади ва капиллярларнинг ўтказувчанлигини камайтиради.\nКальций ионлари нерв импульсларини ўтказилиши, силлиқ ва скелет мушакларини қисқариши, миокардни фаолият кўрсатиши, қон ивишида иштирок этади; улар суяк тўқимасини шаклланиши, бошқа тизимлар ва аъзолар фаолият кўрсатиши учун зарур. Кальций ионларининг қондаги даражаси кўпгина патологик жараёнларда камаяди, яққол гипокальциемия эса тетанияни пайдо бўлишига олиб келади. Кальций глюконати гипокальциемияни бартараф этади, қон томирларнинг ўтказувчанлигини камайтиради, аллергияга қарши, яллиғланишга қарши, қонни тўхтатувчи таъсир кўрсатади.\nПрепарат парентерал юборилгандан кейин қон оқими билан барча тўқималар ва аъзоларда бир текис тақсимланади. Кальций қон плазмасида ионлашган ҳолатда бўлади. Йўлдош тўсиғи орқали ўтади, кўкрак сути билан ажралади. Организмдан асосан буйраклар орқали чиқарилади.\nҚалқонсимон олди безлари фаолиятини етишмовчилиги; организмдан кальцийни чиқарилишини ошиши; аллергик касалликларда (зардоб касаллиги, эшакеми, ангионевротик шиш) ва медикаментоз даволашнинг аллергик асоратларида ёрдамчи восита сифатида; терли генезли патологик ҳолатларда (яллиғланиш жараёнининг экссудатив фазаси, геморрагик васкулит, нур касаллиги) қон томирларнинг ўтказувчанлигини камайтириш учун; паренхиматоз гепатит; жигарни токсик шикастланиши; нефрит; эклампсия; гиперкалиемия; пароксизмал миоплегиянинг гиперкалиемик шакли, тери касалликлари (тери қичишиши, экзема, псориаз); қон кетишини тўхтатувчи восита сифатида; магний, шовул кислотаси ёки унинг эрувчан тузлари, фтор кислотасининг эрувчан тузлари билан заҳарланишда антидот сифатида қўлланади.\nКатталарга ва 14 ёшдан ошган болаларга 5-10 мл дан 10% ли эритма суткада 1 марта, касалликнинг характери ва беморнинг ҳолатига қараб – ҳар куни, кунора ёки 2 кун оралаб юборилади.\nБолаларга ёшига қараб, 10% ли кальций глюконати вена ичига қуйидаги дозаларда юборилади: 6 ойликкача – 0,1-1 мл; 7-12 ойлик – 1-1,5 мл; 1-3 ёш – 1,5-2 мл; 4-6 ёш – 2-2,5 мл; 7-14 ёш – 3-5 мл.\nЮборишдан олдин препаратни тана ҳароратигача қиздириш керак. Катталарга ва болаларга эритма 2-3 минут давомида секин юборилади.\n1 мл дан камроқ миқдордаги эритмани юбориш учун препаратнинг бир марталик дозасини натрий хлоридининг 0,9% ли изотоник эримаси ёки глюкозанинг 5% ли эритмаси билан тегишли ҳажм (шприц ҳажми) гача келтириш керак.\nБаъзида кўнгил айниши, қусиш, диарея, брадикардия, оғиз бўшлиғида, сўнгра бутун танада қизиш ҳисси, шунингдек тери томонидан ўзгаришлар кузатилиши мумкин. Бу реакциялар ўз-ўзидан тез ўтиб кетади.\nТез юборилганда кўнгил айниши, қусиш, кўп терлаш, артериал гипотензия, коллапс, баъзида ўлим кузатилиши мумкин. Кальций эритмасини экстравазал тушиши оқибатида юмшоқ тўқималарнинг кальцификацияси кузатилиши мумкин.\nЖуда кам ҳолларда аллергик ва анафилактик реакциялар, ҳатто анафилактик шок кузатилиши мумкин.\nКальций тузларини мушак ичига инъекцияси маҳаллий таъсирланишни чақириши мумкин.\nКальций тузлари оксидловчилар, лимон кислотаси, карбонатлар эритмалари, бикарбонатлар, фосфатлар, тартратлар (пируват кислотаси) ва сульфатлар билан номутаносиб.\nФизик жиҳатдан номутаносиблик амфотерицин, цефалотин эритмаси, цефамандол, цефтриаксон, новобицин натрий, добутамин гидрохлориди, прохлорпиразин, тетрациклин билан кузатилади.\nАлюминий оксиди кальций глюконати сақловчи шиша ампуладан ювиб чиқарилиши мумкин, шунинг учун алюминийни пациентларга, айниқса буйрак фаолиятини бузилиши бўлган ва болаларга таъсирини чеклаш учун тўлиқ парентерал озиқлантиришга тайёрлаш учун кальций глюконатини қўллаш мумкин эмас.\nБолаларда ва буйрак фаолиятини бузилиши бўлган шахсларда такроран ва узоқ вақт даволаш (алюминни организмга таъсири хавфи туфайли).\nПрепаратнинг компонентларига ўта юқори сезувчанлик; тромбозларга мойиллик; гиперкальциемия (масалан гиперпаратиреоз, D гипервитаминози, суякларнинг декальцинацияси билан кечувчи ўсма касалликлари); оғир гиперкальциурия; яққол атеросклероз; қонни юқори ивиши; юрак гликозидлари билан бир вақтда қўллаш; оғир буйрак етишмовчилиги.\nЎпка ва буйракда цефтриаксон – кальций чўкмасини хосил бўлиш хавфи туфайли, кальций глюконатини цефтриаксон билан қуйидаги ҳолатларда бирга юбориш мумкин эмас:\nчала туғилган чақалоқлар (ҳомиладорлик хафталари + ҳаёт ҳафталари) 41 хафтага етгунгача;\nмуддатида туғилган чақалоқларда (28 кунликкача).\nЭтил спиртини кальций глюконати билан ўзаро таъсири натижасида кальций глюконати чўкмага тушади.\nКальцийнинг бошқа препаратлари билан бирга буюриш тавсия этилмайди.\nВерапамилни қабул қилишдан олдин ва қабул қилгандан кейин кальций глюконатини вена ичига юбориш унинг гипотензив таъсирини камайтиради, лекин унинг антиаритмик самарасига таъсир қилмайди.\nТиазид диуретиклари билан мажмуаси гиперкальциемия ривожланишини чақириши мумкин.\nХинидин билан бир вақтда қўлланилганда юрак қоринчалари ички ўтказувчанлиги ва хинидиннинг токсиклиги ошиши мумкин.\nЮрак гликозидлари билан даволаш вақтида кардиотоксик таъсир кучайиши мумкинлиги туфайли кальций глюконатини парентерал қўллаш тавсия этилмайди.\nКальций глюконати ва тетрациклинларни бир вақтда перорал қўлланилганда тетрациклинларнинг сўрилишини камайиши туфайли уларнинг таъсири камайиши мумкин.\nКальций глюконат аминогликозидлар қатори антибиотикларини қўллаш чақирган нерв-мушак ўтказувчанлигининг сусайишини бартараф этади.\nФенигидин билан бир вақтда қўлланилганда кальций препаратлари унинг самарадорлигини камайтиради.\nҚонда кальций даражасини ва кальцийни чиқарилишини, айниқса болаларда, сурункали буйрак етишмовчилиги ёки нефролитиази бўлган пациентларда назорат қилиш керак. Агар қон плазмасидаги кальцийнинг даражаси 2,75 ммоль/л дан юқори бўлса ёки кальцийни сийдик билан суткалик чиқарилиши 5 мг/кг дан ошса, юрак аритмияларини ривожланиши хавфи туфайли, даволаш дарҳол тўхтатилиши керак.\nБуйрак фаолиятини бузилиши, юрак касалликлари бўлган пациентларда кальций тузларини эҳтиёткорлик билан қўллаш керак.\nНефроуролитиазни ривожланиш хавфини камайтириш учун етарли миқдорда суюқлик қабул қилиш тавсия этилади.\nШприцни кальций глюконати тўлдирганда, этил спирти қолдиқлари йўқлигига ишонч ҳосил қилиш керак, чунки уларнинг ўзаро таъсири натижасида кальций глюконати чўкмага тушади.\nКальций тузлари таъсирловчи ҳисобланади, шунинг учун экстравазал шикастланишини олдини олиш мақсадида инъекция жойини доимо назорат қилиш керак.\nКальций глюконати кўпгина бирикмалар (“Номутаносиблик” бўлимига қаранг) билан физик жиҳатдан номутаносиб, шунинг учун номутаносиб компонентларни мажмуавий юбориш ёки алоҳида юборгандан кейин уларнинг ўзаро таъсиридан сақланиш учун дори воситаларини юборганда эҳтиёткорликка риоя қилиш керак.\nФизик жиҳатдан номутаносиб эритмаларни алоҳида ёки кальций ва фосфатлар сақловчи парентерал озиқлантириш учун комплекс эритмаларни юборганда кейин организмда кальцийнинг эримайдиган тузларини микрокристаллизацияси оқибати юз берган жиддий асоратлар, шу жумладан ўлим ҳолатлари кузатилган. Ўпка ва буйракда цефтриаксон-кальций эримайдиган комплексларини ҳосил бўлиши билан боғлиқ 1 ойликкача бўлган муддатида туғилган ва чала туғилган чақалоқлардаги ўлим ҳолатлари таърифланган. Камида улардан биттаси цефтриаксон ва кальцийни турли вақтларда қабул қилган.\nМавжуд илмий маълумотларда бошқа ёш тоифасидаги пациентларда цефтриаксон-кальций комплексларини қон томир ичида ҳосил бўлишининг исботлари йўқ. In vitro шароитдаги тадқиқотлар бошқа ёш тоифасидаги пациентларга нисбатан янги туғилган чақалоқлар цефтриаксон-кальций эримайдиган комплексларини ҳосил бўлишининг юқори хавфига мойиллигини намойиш қилган.\nҲар қандай ёшдаги пациентларда цефтриаксонни кальций сақловчи инфузион эритмалар билан аралаштириш ёки, ҳатто турли инфузион тизим ёрдамида ёки турли жойларга бир вақтда юбориш мумкин эмас.\nЛекин 28 кунликдан ошган пациентларда агар инфузия турли соҳаларда амалга оширилса ёки агар инфузион тизим алмаштирилган бўлса ёки чўкма ҳосил бўлмаслиги учун физиологик эритма билан синчковлик билан ювилган бўлса цефтриаксон ва кальций сақловчи эритмаларни кетма-кет юбориш мумкин.\nПрепаратни аёл учун фойда/ҳомила (бола) учун хавф нисбатини ҳисобга олиб ҳомиладорлик ёки эмизиш даврида қўллаш мумкин.\nКальций кўкрак сутига ўтади, буни эмизикли аёлларда қўллаганда ҳисобга олиш керак.\n14 ёшгача бўлган болаларда препарат некроз ривожланишини мумкинлиги туфайли мушак ичига юбориш тавсия этилмайди.\nАвтотранспротни ёки бошқа механизмларни бошқарганда реакция тезлигига таъсир қилиш қобилияти.\nПрепаратнинг автотранспортни бошқарганда ёки бошқа механизмлар билан ишлаганда реакция тезлигига салбий таъсир қилиши ҳақида маълумотлар йўқ.\nДоза ошириб юборилганда анорексия, кўнгил айниши, қусиш, қабзият, абдоминал оғриқ, мушак кучсизлиги, полидипсия, полиурия, руҳий бузилишлар, нефрокальциноз, нефролитиаз, оғир ҳолатларда – юрак аритмияси, кома билан намоён бўлувчи гиперкальциемия ривожланиши мумкин.\nДаволаш. Хужайра ичидаги суюқлик ҳажмини ошириш учун натрий хлориди инфузияси, ундан кейин фуросемидни юбориш кальцийни чиқарилишини кучайтириши мумкин. Антидот сифатида кальцитонин қўлланиши мумкин, у суткада 1 кг тана вазнига 5-10 ХБ ҳисобидан вена ичига юборилади (препарат 500 мл 0,9% ли натрий хлориди эритмасида суюлтирилади, 2-4 қабулда 6 соат давомида томчилаб юборилади). Гемодиализни қўллаш сўнгги навбатда кўриб чиқилади.\nДозани ошириб юборилишини даволаш вақтида қон зардобида электролитларнинг даражасини синчковлик билан назорат қилиш керак.\n5 мл ёки 10 мл дан ампулада; 5 ёки 10 ампуладан қутида.\n5 мл ёки 10 мл дан ампулада; 5 ампуладан блистерда; 1 ёки 2 блистердан қутида.\nОригинал ўрамида, ёруғликдан ҳимояланган жойда, 25°С дан юқори бўлмаган ҳароратда сақлансин. Музлатилмасин.\nОлдингисиКальция глюконат инъекция учун эритма25.05.2018


Вафот этган сана: 1999 йил\nМамадалиев Фаттохон – бастакор, ҳофиз ва педагог, Тошкент Давлат Консерваториясида дарс берган. Илмий-услубий асарлар яратган, “Шарқ, ўзбек созларининг созланиши” ва “Аруз, зарб ва мусиқа мутаносиблиги” мавзуларида ўнлаб мақолалар ёзган. Бир мунча вақт мобайнида Ўзбекистон Телерадиокомпаниясининг мақомчилар ансамблида маслаҳатчи сифатида ишлаган.\nФаттохон 1923 йил Андижоннинг Балиқчи туманида дунёга келган. Мактабда ўқиган кезлари мусиқа ўқитувчиси Зокиржон Тўраев унга дутор созини совға қилади ва у мусиқа ва санъатга меҳр қўяди. Шунингдек, у таниқли скрипкачи Мўминжон Каримовдан скрипкада чалишни ўрганади.\nНаманганлик мусиқий асбоблар устаси Рўзиматхон Исабоев унга “Қўшиқчи тамбур билан куйлашни ўрганиши керак” сўзлари билан, ўзининг тамбур созини совға қилади. Ижод йўлини босиб ўтар экан, умри давомида устозларининг маслаҳатига риоя қилиб яшади.\n1963 йил у Андижон Давлат институтининг тарих факультетида таҳсилини якунлайди. Талабалик йилларида у Йўлдош Оҳунбобоев номидаги Андижон давлат театрида ишлаган. У мақомчи ижрочиларнинг иккинчи ансамблини ташкил қилади ва озгина номи чиққач, уни Тошкент Давлат консерваториясига таклиф этишади. Эҳтимол, айнан шу ҳодиса унинг қаршисида санъат ривожи учун бир қанча йўлларни очди.\n1985-1999 йиллар у Тошкент Давлат Консерваториясида дарс беради ва ижрочилик жамоасида фаолият юритади. У таниқли ижрочиларнинг бутун бир авлодига таҳсил бера олган, хусусан, Ҳуррият Исроилова, Машраб Эрматов, Эркин Рўзматов, Марьям Сатторова, Насиба Сатторова, Майсара Имомова, Азамат Отажонов ва Бобур Йўлдошевлар.\nЎзбекистон Телерадиокомпанияси мақомчилар ансамблининг маслаҳатчиси бўлиб, у Ўзбекистонда илк бор 7 қисмли мақом “Мискин”, 8 қисмли мақом “Ушшоқ”, 4 қисмли мақом “Насруллои” кабиларни яратган, консерватория талабалари билан эса 5 қисмли мақом “Муножот”ни яратган. Ушбу барча мақомлар пластинкаларга ёзиб олинган ва телевидения кўрсатувларида кўп карра эшиттирилган.\nУнинг қўшиқлари халқ орасида жуда севиб тингланган ва ҳатто, ҳозирги кунда ҳам замонавий радио тўлқинларда жаранглайди.\nУ Навоий, Муқимий, Нодира, Фурқат, Огаҳий, Улфатий, Воҳид Абдулла, Восит Саъдулла, Олимжон Ҳолдор кабиларнинг шеърларини куйга солган. Ҳабибий, Собир Абдулла, Анисий, Улфатий, Воҳид Абдулла, Восит Саъдуллалар билан дўстлашган ва уларнинг кўплаб асарларига куй басталаб, янги ҳаёт бахш этган.\nУнинг санъатдаги мураббийлари Юнус Ражабий, Муҳитдин хожи Нажмитдинов, Комилжон Жабборов, Ғанижон Тошматов, Жўрахон Султонов, Қодиржон Оҳунов кабилар бўлишган. Ўзининг асарларида мукаммалликка эришиш учун устозларининг ижодий услубини барча қирраларини ўзлаштирган.\nУ кўплаб хориж мамлакатларига ташриф буюрган, Ҳиндистон, Италия, Болгария, Малайзия, АҚШда бўлган. Таниқли бастакор, қўшиқчи, ғазалшунос ва ўқитувчи Ф.Мамадалиев Ватанида ва бошқа мамлакатларда чинакам халқ эътирофига эга бўлган.\nУ “Ўзбекистон халқ ҳофизи” деб топилган. Ўзбекистан Мустақиллигининг еттинчи йили “Эл-юрт ҳурмати” ордени билан тақдирланган.\nУ 1999 йил Тошкентда вафот этган.


Салим Абдураҳмон (1984) | www.ziyouz.uz\nБош саҳифа Ўзбек насри онлайн антологияси Салим Абдураҳмон (1984)\nРубрика: Салим Абдураҳмон (1984)\nСалим Абдураҳмон 1984 йил 5 августда Самарқанд вилояти Пойариқ туманида туғилган. ЎзМУнинг ўзбек филологияси факультетини тугатган.Асарлари матбуотда ва турли тўплам ва альманахларда чоп этилган.\nФарҳод Ширинни ҳеч кутилмаганда қадрдон боғда учратди. Ёнида ширингина қизалоқ. Шунда мўъжиза рўй берди: бир лаҳзада қалбининг тубига кўмиб ташлаган сирлари хаёлида жонланди, хотиралар кўз олдидан кино тасмасидек ўта бошлади. …Улар бир-бирини университет ётоқхонасида топишди. Топганда ҳам бу учрашувдан роппа-роса давоми…\nКун ботардан эсган шамол бир парча олачалпоқ булутни Бешбармоқота чўққилари томон ҳайдади. Кўп ўтмай тоғни қоплаган қалин туман қишлоқ томон ўрлади. Одамлар ғимирлаб қолишди. Сой бўйида ўтлаб юрган қўй-қўзилар қўраларга қамалди.Катта кўчанинг шундоқ ёқасидаги уй олдида курсига чўкиб, тафтсиз қуёшга давоми…\nСалим Абдураҳмон. Қадр (ҳикоя)\nКамол тегирмончи машинага деб жамғарган пулини белигабоғлади-да, доим сочини устара билан қирдириб юрадиган тақир бошига ўн йиллик қулоқчинли малла телпагини бостириб, эгнига эски чарм курткасини кийди ва отини миниб қўшни қишлоққа йўл олди. …У анчадан бери дўсти Сафаралининг «Волга»сини кўз давоми…\nСалим Абдураҳмон. Қарз (ҳикоя)\nХолмат қассоб ёлғиз одам. Том маънода ёлғиз. Ёлғиз одамлар икки тоифага бўлинади: биринчи тоифаси ёлғизланиб қолган одамлар. Улар ўта қайсар бўладилар. Одамлар уларнинг сўзини қонун ўрнида қабул қилиши керакдек гўё. Бу тўғрими ё нотўғрими, уларга фарқи йўқ. Агар ҳаммаси ўзлари давоми…\nСалим Абдураҳмон. Қайтиш (ҳикоя)\nОқ тулпор булутлар узра парвоз қилармиш. Исмат фермер ёлларидан маҳкам тутиб, “чу, жонивор, чу!” деб бақирармиш. Икки ёнидан қанот ўсиб чиққан тулпор яна ва яна юқорига кўтарилармиш. Лекин шу пайт қанотлари йўқолиб, қуйига шўнғиган эмиш.“Чу, жонивор, чу” деганча уйғониб кетди. давоми…


GET VISA | 🇪🇺 Viza Xizmatlari – Telegram\nGET VISA | 🇪🇺 Viza Xizmatlari\nХорижга чикувчилар учун виза масалаларида консультациялар\n- Таклифнома олиш\n- Элчихонага хужжат тайёрлаш\nХизматлар ва буюртма бериш:\nForwarded from GET VISA | 🇪🇺 Viza Xizmatlari\n💡СИЗ БУНИ БИЛАСИЗМИ?\n🇪🇺Европа давлатларига кириш учун Ўзбекистон фуқароларидан виза талаб этилади. Махаллий тилда визаларни "шенген, ишчи, ўқиш, меҳмон, турист виза" деб турларга бўламиз. Бу постда эса Европага кириш учун мавжуд виза турлари ҳақида Сизга қисқа лекин тушинарли маълумот беришга ҳаракат қиламиз.\nДемак, Европа учун 3 хил виза тури бор:\n▪A-виза - транзит\nБу виза "транзит аэропорт визаси" деб ҳам аталади, яъни у фақат ўша давлатда тўхтаб ўтиш, давлатни кесиб ўтиш, бошқа давлатга ўтиб кетиш учун берилади\n▪С-виза - қисқа муддатли\nҚисқа муддатли виза. Аниқ мақсад учун ва 90 кундан кўп бўлмаган муддатга берилади. Масалан, саёҳат, бизнес, меҳмон бўлиш мақсадида. У 1 ёки 2 марталик ва Кўп марталик (мультивиза) берилиши мумкин. 1-2 ва мультивиза ҳақида пост қўямиз, бу ҳам алоҳида мавзу.\n▪D-виза - узоқ муддатли... давомини ўқиш...👇\nЮқоридаги маълумотлар фойдали бўлган бўлса, дўстингизга юборинг!\n5.4K views 09:23\nБУНДАЙ ИМКОНИЯТ ЯНА КЕЙИНГИ ЙИЛ ОХИРИДА БУЛАДИ! Хорижга чикмокчи булганларга имкон борича таркатишни сураймиз! 27 ДЕКАБРЬ Янги йил ва Рождество сабабли Польшадаги ужонд ташкилотларининг аксари хужжатлар кабул килишни тулик тухтатади. Охирги проектлар буйича…\nЮкоридаги иккита фирма\nва 👉КУРИЛИШ ФИРМАСИ дан виза учун хужжатга буюртма бермокчи булганлар ДИККАТИГА!\n🇵🇱 Польша учун 27 ДЕКАБРЬГАЧА топширилган хужжатлар шу йилни узида расмийлаштиришга топширилади. Рождество, янги йил байрамлари хисобига кейинги хужжатлар тайёрланиши уртача 15-25 кунга фарк килади.\nХизматлар нархи бошлангич тулови 3.200.000 - 3.800.000 сумгача\nОфисга кела олмаганлар ОНЛАЙН-шартнома қилиш мумкин! Бунинг учун консультантлар билан богланинг.\nБу хабарни Европага виза олмоқчи бўлган танишингизга юборинг!\n6.6K viewsedited 09:54\nGET VISA Тошкент офиси\n27 Декабрь — 5 Январь\n5.7K views 05:45\nGET VISA Фаргона офиси\n30 Декабрь — 4 Январь\n5.7K views 05:51\nGET VISA Наманган офиси\n6.5K views 05:52\n6.1K viewsedited 18:31\n🇵🇱ПОЛЬША, ҚУРИЛИШ УСТАЛАРИ УЧУН ВИЗА ОЛИШГА ХУЖЖАТГА БУЮРТМА ОЛИШ ДАВОМ ЭТАДИ!\nБошланғич тўлов энг минимал нархда 3.800.000 сўм қуйилган!\nХужжатлар тайёр бўлиши 60-90 кун\nБу ердан хужжат тайёрлашни АФЗАЛЛИКЛАРИ:\n🧾БЕПУЛ Қонуний легализация\n🥾БЕПУЛ Иш ва оёқ кийим\n⛑БЕПУЛ Тиббий кўрик ва сугурта\n👍Бу хужжатлар билан Польшада ишлаш учун 1 йиллик D шенген визаси олиш мумкин!\n❗Фақат 40 киши учун хужжатларга буюртма қабул қилинади!\nСоат 10:00 дан 17:00 гача мурожаат қилинг:\n☎ 732400024 Фарғона\n☎ 930409601 Фарғона\n☎ 944411414 Фарғона\n☎ 905845575 Фарғона\n☎ 332055859 Наманган\n☎ 911311757 Тошкент\nОфисга кела олмаганлар ОНЛАЙН-шартнома қилиш мумкин!\n5.3K views 05:32\nХурматли обуначилар ва шартнома килишга келмокчи булган мижозлар GET VISA Тошкент, Фаргона, Наманган офислари бугундан уз ишини бошлаганини маълум киламиз. Консультантлар билан богланинг, реквизитларни олинг ва шартнома килишга шошилинг!\nСизни офисларимизда кутиб коламиз!\n4.3K viewsedited 05:47\nФирма Анталия мехмонхоналари интервьюларида қатнашишга ва интервьюдан ўтганларга ишчи визасини олишда ёрдам беради!\nИнтервьюдан ўтганларни мехмонхоналар қуйидаги позицияларга шартнома асосида ишга қабул қилади:\n🔸Официант 4500 - 5500 TL + tips\n☝☝☝(инглиз тили талаб этилади!)\n🔸Майдончи (дворник) 4250 - 4500 TL\n☝☝☝(инглиз тили талаб этилмайди!)\n- 18-45 ёшгача эркаклар ва аёллар\nМехмонхона томонидан БЕПУЛ берилади:\n🥘3 махал овқат\n🤝Ишлаш рухсатномаси (calisma izn)\nФирма хизмати 2.500.000 сўм\nЭлчихона ва виза тўловини номзод тўлайди\n👥 ИНТЕРВЬЮ Инглиз, Рус, Турк тилида ёки таржимон билан Ўзбек тилида бўлади\n-Хорижга чиқиш паспорти\n-Диплом ёки аттестат\nАсосий каналга ўтиш учун:\n4.3K viewsedited 04:25\n2022 йил учун 🔥🔥🔥\nПОЛЬША, ОМБОРХОНАЛАР ТАРМОҒИГА ХУЖЖАТ ҚАБУЛ ҚИЛИШ БОШЛАНДИ!\nБу ерга бориб ишлашни АФЗАЛЛИКЛАРИНИ эслатиб ўтамиз:\n🧯БЕПУЛ Техника хавфсизлиги ўқитиш\n⛑БЕПУЛ Тиббий кўрик\n📱БЕПУЛ Сим карта\nРус тили бошлангич даражада талаб этилади!\nХужжатлар Польшада қонуний тайёрланишига ва тозалигига тўлиқ КАФОЛАТ БЕРАМИЗ!\n👍Бу хужжатлар билан Польшада ишлаш учун 1 йиллик D шенген визаси олиш мумкин. Шенген визаси билан дам олиш кунлари Европанинг 26 та давлатига саёхат қилиш мумкин!\nХужжатларни расмийлаштириш хизмати нархи:\n16 Январгача 4.900.000 сўм\n17 Январдан 5.600.000 сўм\nИш кунлари соат 10:00 дан 17:00 гача мурожаат қилинг:\n4.9K viewsedited 09:24\nСЛОВАКИЯДАН буюртма берилган хужжатлар 1-партияси етиб келди. Хужжати келганлар билан консультантлар 10 январдан алокага чикади!\nGET VISA INSTAGRAM сахифасини кузатиб боринг!\n5.3K views 10:39\nGET VISA Консалтинг энди хорижда таълим олмоқчи бўлган ёшлар учун ҳам ўз хизматларини кўрсатишни бошлади.\nХорижда таълим олиш истагида бўлганлар @getvisa_study каналини кузатиб боринг!\nПольшада таълим олиш масаласида +998939887575 рақамига қўнғироқ қилинг!\n6.1K viewsedited 08:20\nМЕБЕЛЬ ФАБРИКАСИ ВА МЕБЕЛЬ ФАБРИКАСИ ОМБОРХОНАСИДАН ХУЖЖАТ ТАЙЁРЛАМОҚЧИ БЎЛГАНЛАР ҚУЙИДАГИ ССЫЛКА ОРҚАЛИ КИРИБ РЎЙХАТДАН ЎТИНГ\nМЕБЕЛЬ ФАБРИКАСИДАН ХУЖЖАТ ТАЙЁРЛАШ УЧУН АНКЕТА\nБу анкетани агар Польшадаги мебель фабрикасидан хужжат буюртма бермоқчи бўлсангиз тўлдиринг\n4.1K views 14:02\n☝ХУЖЖАТЛАР ҚАБУЛИ БОШЛАНДИ!\n🛋 Мебель ишлаб чиқариш фабрикасидан ВИЗА ОЛИШ УЧУН ТАКЛИФНОМА!\nХУЖЖАТЛАРГА 30 ЯНВАРГАЧА БУЮРТМАЛАР ҚАБУЛ ҚИЛИНАДИ!\n🧯БЕПУЛ 1 ой ўрганиш\n!!! ЖОЙЛАР СОНИ ЧЕКЛАНГАН !!!\n⌛Таклифнома тайёрланиши муддати 60-90 кун\n🛡Хужжатлар Польшада қонуний тайёрланишига ва тозалигига тўлиқ КАФОЛАТ БЕРАМИЗ!\n📮ОНЛАЙН-ШАРТНОМА ҚИЛИШ МУМКИН!\n☎ 73240-00-24 Фарғона\n☎ 93040-96-01 Фарғона\n☎ 94441-14-14 Фарғона\n☎ 90584-55-75 Фарғона\n☎ 91131-17-57 Тошкент\n🪑🛋Бу эълонни мебелчи танишингизга юборинг!\n5.1K viewsedited 10:32\nПОЛЬША, ОМБОРХОНАЛАР ТАРМОҒИГА ХУЖЖАТ ҚАБУЛИ ДАВОМ ЭТМОҚДА!\n30 Январгача 5.600.000 сўм\n31 Январдан 5,900,000 сўм\n2.7K viewsedited 06:44\n✅Паспортингизни топширасиз ва ВИЗАСИ БИЛАН ҚАБУЛ ҚИЛИБ ОЛАСИЗ!\nPIZZA COOK assistant\nПицца таёрлашга ёрдамчилар\nОйлик 500 Евро ($560 - $570)\n+1 махал овқат БЕПУЛ\nБошланғич инглиз тили\nФақат 15 кишига виза олиб берамиз!\nПаспортингизни берасиз Визаси билан қабул қилиб оласиз! Бундай имконият камдан-кам бўлади!\nБЕПУЛ ВА БАРЧАСИ КОМПЛЕКТ ҚИЛИБ БЕРИЛАДИ!\n📑ВИЗА ОЛИШГАЧА 2-3 ОЙ ВАКТ КЕТАДИ!\nЖОЙЛАР ЧЕКЛАНГАН, ФАҚАТ 15 КИШИ!\n☎ 907790407 Фарғона\nБу хабарни ТЕЗ ВИЗА олиб кетиш керак деган танишингизга юборинг! 😊\nАНГЛИЯГА ҚИШЛОҚ ХЎЖАЛИГИГА ВИЗА ОЛИШ УЧУН ХУЖЖАТЛАРНИ ТАЙЁРЛАЙМИЗ!\nМева ва сабзавотлар (олма, қулупнай, қўзиқорин, брокколи, карам, ежевика) йиғиш ва теплицада ишлаш учун\n6 ойлик МАВСУМИЙ ВИЗА!\nВиза эгалари ИШ, ЁТОҚ ЖОЙ ва СУҒУРТА билан таъминланади!\nЁтоқ жой (200 фунт) ва овқатланиш (200 фунт) пуллик\n📌Виза тури: 6 ойлик - TIER 5 визаси (қайтиш шарти билан). Бу визани узайтириб ёки ўзгартириб бўлмайди!\nЭнг кам иш хақи соатига 8.78 фунт стерлинг = $11,98\nҲафтасига 40 – 60 соат иш\nЎртача ойига 220 соат иш\n-Жисмонан соғлом бўлиш\n-Қишлоқ хўжалиги ишларида ишлашга тайёр бўлиш\n-25-50 ёш, Эркаклар ва аёллар\n-ДАЛЬТОНИЗМ бўлмаслиги керак\n1) Хорижга чиқиш паспорти\n2) Ички паспорт\n3) Судланмаганлик маълумотнома\n📑ВИЗАГА ТОПШИРИШГА 2-3 ОЙ ВАҚТ КЕТАДИ!\nБу эълонни АНГЛИЯ деганларга юборинг! Биздаги хизмат нархлари ҳардоимгидек энг қулай нархда!!!\n2.7K viewsedited 12:52


23 октябр 2020, Тошкент вақти: 11:18\nЖорий йилнинг январь-март ойлари якунига кўра, Ўзбекистоннинг ташқи савдо айланмаси 8 млрд 140 млн 400 минг АҚШ долларини ташкил этиб, 2019 йилнинг шу даврига нисбатан 924 млн 100 минг АҚШ долларига ёки 10,2 %га камайган. Бу ҳақда Давлат статистика қўмитасининг ТСА хусусида 21 апрель куни ёйинланган ҳисоботида айтилади.\nУрғуланишича, илк чоракда ташқи савдо айланмасида экспорт ҳажми 10,9 фоизга (3 млрд 374 млн 700 минг АҚШ доллари), импорт ҳажми эса 9,7 фоизга (4 млрд 765 млн 700 минг АҚШ доллари) қисқарган. Ҳисобот даврида 1 млрд 390 млн 900 минг АҚШ доллари қийматида пассив ташқи савдо баланси қайд этилган.\nДавстатқўм бу ҳолатни халқаро интеграциянинг камайишига ҳамда давлат чегараларнинг ёпилишига сабаб бўлган коронавирус пандемияси шароити билан изоҳлаган.


Сергей Лушчан: "Рақибни етарли даражада ўрганиб чиқдик" » Ўзбекистон янгиликлари – Zamin.uz\nСергей Лушчан: "Рақибни етарли даражада ўрганиб чиқдик"\n21 февраль 2017, 00:37\n«Ал-Аҳли» – «Бунёдкор» учрашуви олдидан ҳар иккала жамоа бош мураббийлари ва биттадан етакчи футболчи иштирокида матбуот анжумани бўлиб ўтди.\nТадбирнинг биринчи қисмида «Бунёдкор» устози Сергей Лушчан ва футболчи Отабек Шукуров ОАВ вакиллари саволларига жавоб қайтаришди.\n- Аввало, меҳмондўстлик ва бизга яратиб берилаётган шароитлар учун ташкилотчиларга жамоамиз номидан миннатдорчилик билдирмоқчиман. Ўйлайманки, эртанги баҳсда ҳар иккала жамоа ҳам катта куч билан ўйин кўрсатиб, энг аввало мухлисларга ёқадиган, сифатли футбол намойиш этишади.\n«Ал-Аҳли» жуда кучли жамоа. Уларни етарли даражада ўрганиб чиқдик. Кучли ва кучсиз жиҳатларини таҳлил қилиб, керакли хулосаларни чиқариб олдик. «Ал-Аҳли» ўз уйида кўп минг сонли мухлислари қаршисида тўп тепади. Лекин ўйлайманки, бу жиҳатни биз учун салбий томонини кўрмаяпман, - дейди Сергей Лушчан.\n- Чемпионлар лигасининг гуруҳ босқич учрашувлари бошланмоқда. «Ал-Аҳли» билан учрашувга пухта тайёргарлик олиб бордик. Аввало ўзимизни жуда яхши тайёрлаганмиз. Қолаверса, рақибни ҳам етарли даражада ўрганиб чиқдик. Асосий мақсадимиз уч очко. Юртимизга ғалаба билан қайтиш учун бор имкониятимизни ишга соламиз, - дейди Отабек Шукуров.\nЯнгиликлар » Спорт » Сергей Лушчан: "Рақибни етарли даражада ўрганиб чиқдик"\n08:43 Сергей Лушчан 26 ёшгача бўлган ўйинчиларни футболчи деб ҳисобламайди\n16:51 Сергей Лушчан: “Зоб Аҳан”га қарши ўйин учун тайёрлаган режамиз бор\n16:17 Кристиан Гросс: «Бунёдкор» ҳимоядан ҳужумга тезлик билан ўтадиган клуб\n22:33 Сергей Лушчан: «Бунёдкор» меҳмонда қандай ўйнаш кераклигини яхши билади\n14:21 Сергей Лушчан: «Мухлислар тўла стадионни соғинганмиз»


Тошкентда Save Aral лойиҳасининг якуний спорт тадбирлари ўтказилади - Anhor\nAnhor Все посты Тошкентда Save Aral лойиҳасининг якуний спорт тадбирлари ўтказилади\nТошкентда Save Aral лойиҳасининг якуний спорт тадбирлари ўтказилади\n2021 йил 20 ноябрь куни “Пахтакор” майдони ҳудудида Save Aral лойиҳасининг якуний тадбирлари ўтказилади. Save Aral югуриш мусобақаларининг мақсади жамоатчилик эътиборини Орол денгизи қуриши оқибатларини юмшатишга қаратилган тадбирларга жалб этиш ҳамда Оролбўйи ҳудудини тиклаш бўйича кучларни бирлаштиришдан иборат.\n16:00 – экиден, корпоратив жамоалар орасида спорт эстафетаси\n18:00 – Save Aral – 2021 хайрия оммавий югуриш мусобақаси\nЭкиден – Японияда машҳур бўлган жамоавий эстафетали ўйин, у ҳозир бутун дунё бўйлаб, шу жумладан Ўзбекистонда ҳам оммалашмоқда. Тадбирда кутилаётган жамоалар сони – 50 та, ҳар бир жамоада 6 та иштирокчи бор, ҳар бир босқич 1,5 км ни ташкил қилади, экиденнинг умумий давомийлиги – 9 км. экиденда қатнашиш учун жамоани шакллантириш ва 18-19 ноябрь кунлари форма ва иштирокчининг индивидуал рақамини олиш учун рўйхатдан ўтиш лозим. Стартдан олдин бўладиган тадбирлар 20 ноябрь куни соат 15.00 да бошланади.\nSave Aral – 3 км га оммавий югуриш мусобақаси. Иштирокчилар учун ёш ва жинс борасида чекловлар йўқ. Югуришда индивидуал қатнашиш учун рўйхатдан ўтказиш ишлари 20 ноябрь куни соат 17.00 да бошланади.\nСпорт тадбирларининг иштирокчилари учун спорт экипировкаси ажратилади (футболка, кепка, осма сумка).\nЮгуриш мусобақаларининг ғолиблари қимматбаҳо совғалар ва мукофотлар билан тақдирланади.\nБатафсил маълумот: https://uzathletics.uz/news\nТашкилотчилар: Туризм ва спорт вазирлиги, Ўзбекистон Енгил атлетика федерацияси, Ўзбекистон Триатлон федерацияси, Миллий Олимпия қўмитаси ва Тошкент шаҳар ҳокимлиги кўмагида.\nТадбирларда қатнашишга барча хоҳловчилар – спортчилар ва тиббий тақиқларга эга бўлмаган югуриш ишқибозлари таклиф этилади. Жамоавий югуриш мусобақаларига Ўзбекистон компаниялари ва ташкилотларининг вакиллари таклиф қилинади.\nМанзил: И.Каримов кўчаси, 98а, Енгил атлетика федерацияси. Маълумотлар учун телефон: +998977201399\nБухоро вилоятида савдо марказида ёнғин содир бўлди\nКучли қор сабабли Тошкентда бир нечта рейс ушланиб қолди


Родриго Дутерте Филиппиннинг янги президенти сифатида қасамёд қилди » Новости Узбекистана сегодня: nuz.uz\nНовости Узбекистана → Жахонда → Родриго Дутерте Филиппиннинг янги президенти сифатида қасамёд қилди\n30-06-2016 11:54 0 622 Рейтинг0 Чоп этиш\nРодриго Дутерте Филиппиннинг янги президенти сифатида қасамёд қилди\nФилиппин президенти Родриго Дутерте Маниладаги қароргоҳида янги давлат раҳбари сифатида қасамёд қилди. Бу ҳақида Франс Пресс агентлиги маълум қилди.\n"Раҳбар қанчалик кучли бўлмасин, агар халқи уни қўллаб қувватламаса ва ҳамкорлик қилмаса, у миллат учун муҳим аҳамиятга эга бўлган соҳаларда муваффақиятга эриша олмайди", - деди у.\nДутерте май ойида бўлиб ўтган сайлов натижаларига кўра президент сифатида сайланган эди. Расмий маълумотларга кўра, Дутерте учун 16,6 миллион сайловчи овоз берган.\nУнинг рақиби - парламентарий Лени Робредо 14,4 миллион овоз тўплаб, мамлакат вице-президенти этиб тайинланди. Президент лавозимига ўтиришдан аввал Дутерте 22 йил Давао шаҳри мэри сифатида фаолият юритган.\nСайлов натижалари ошкор этилганидан сўнг бўлғуси президент бир қатор қарама-қарши фикрлар билдирди. Хусусан, у мамлакатда ўлим жазосини қайта тиклаш нияти ҳақида маълум қилди.


15 март куни Ўзбекистон тижорат банкларида АҚШ долларининг ўзбек сўмига нисбатан курси янги рекорд кўрсаткични қайд этди. Шу ой бошида 1 АҚШ доллари 10 500 сўм атрофида бўлган бўлса, икки ҳафта ўтиб 11 200 сўмдан ошиб кетди.\nДолларнинг "қора бозор"даги курси банклардагидан деярли фарқ қилмайди.\n“100 долларни 1 миллион 95 мингдан олишяпти, 1 миллион 120 мингга сотишяпти. Ўтган ҳафта 1 млн 90 мингга олиб, 1 млн 95 мингга сотишаётганди. Ҳозир кўпчилик доллар яна ошади, деган ўйда кўпроқ оляпти. Сотадиганлар жуда оз. Банкларда ҳам кўп сотмаяпти. Олиш кўпайса, бу ёғига яна доллар кўтарилади. Ваҳима бор. Рублни долларга алмаштираётганлар ҳам кўп. Банкда рублни 80 сўмдан олиб, 120 сўмдан сотяпти. Ҳозир, Россиядан кўпчилик рублни ўзини жўнатяпти, доллар жўнатмаяпти”, - дейди Тошкентнинг Чорсу бозоридаги саррофлардан бири.\nСўмнинг долларга нисбатан айирбошлаш курсининг пасайиши Украинага тажовуз сабаб санкцияларга учраган Россия рублининг кескин қадрсизланиши манзарасида юз бермоқда.\nЎзбекистонда доллар курси кўтарилиши ортидан нарх-наво ҳам ошгани кузатилмоқда.\nАндижоннинг “Эски шаҳар” бозорида тадбиркорлик қилувчи Ҳаётуллонинг Озодликка айтишича, ун, ёғ, гўшт каби озиқ-овқат махсулотларининг нархи 10-15 фоизга кўтарилган.\n“5 литрлик писта ёғи 80 минг сўм эди, 98 минг сўмга чиқди. Унни килоси 6 минг сўм эди. Ҳозир 6 ярим минг сўм. Шакар килоси 8 минг сўм эди, ҳозир 10 минг сўм. Гўшт ҳам қимматлади. Доллар ошса, оддий колбасадан тортиб сир, конфетлар ҳам автоматик ошади. Айниқса, қўшни давлатлардан келтирилганлари”, - дейди Ҳаётулло.\n14 март куни Россия ҳукумати 2022 йил 31 августга қадар учинчи мамлакатларга шакар экспортини тўхтатаётганини маълум қилди.\nБундан олдин Украина ҳам шакар экспортига вақтинча чеклов киритганди. Ўзбекистоннинг шакар импортида бу икки давлатнинг улуши катта экани айтилади.\nФарғоналик блогер Дима Қаюм нархларнинг кўтарилишини тўғридан-тўғри Украинадаги уруш билан боғлайди.\n“Украинада уруш бошланганидан бери ун, шакар, ёғ нархи анча қимирлаб қолди. Бизда камбағални овқати шуларсиз бўлмайди. Ошиш ўн фоизча бўляпти. Ҳали бу бошланиши. Компот сезонга бориб шакар 12 мингга кўтарилиб қолса керак. Чунки Россия, Украинадан келиш тўхтаган. Ун ҳам яна ошиб кетади. Ундан ясаладиган маҳсулотлар нархи ҳам кўтарилади”, - дейди Дима Қаюм.\nТошкентлик тадбиркор Тоҳир Собиров доллар курси кўтарилгани қурилиш моллари нархларида ҳам акс эта бошлаганини айтади.\n“Цемент тоннаси 530 минг сўм эди ўтган ҳафта. Бугун 640 минг сўм. Шифер, ёғоч ҳам мана бугун ўн фоизга қимматлади. Доллар ошган сайин нарх-наво ҳам ошиб бораверади. Машина бозорида эса машина кам, кўпчилик сотмаяпти. Чунки доллар яна ошади, деб машинасини бозорга чиқармаяпти”, - дейди тадбиркор.\nЎзбекистонда валютанинг эркин конвертацияси жорий этилганига қарамай, мустақил иқтисодчилар Марказий банк белгилаётган курс АҚШ долларининг реал қийматини акс эттирмаслигини айтишади.\n“Курс сунъий ушлаб турилаётгандай. Агар қўйворса доллар 15 минг сўмдан ошиб кетиши турган гап. Ҳозир доллар оламан деб борсангиз, расмий курсда ҳамма банкларда ҳам йўқ”, - дейди тадбиркор Тоҳир Собиров.\nИқтисодчи Отабек Бакиров фикрича, валюта четга чиқиб кетишининг олдини олиш учун сўмнинг эркинроқ бўлишига йўл бериш керак.\n“Қайтанга конфликт узоқ давом этиши тобора аён бўлиб бораётган ҳозирги шароитда бу шокларнинг оқибатларини бироз юмшатади ҳам. Ҳаммаси бир ҳафтада тугайди ва статус-кво тикланади, дейилган сценарий энди реалликдан узоқ.\nБиз биринчи ҳафтадаёқ мигрантларнинг рублдаги даромадлари йўқотиши муаммосига дуч келдик. Биз иккинчи ҳафтадан экспортерларимизнинг муаммоларини ҳис эта бошлаяпмиз. Албатта энди энг мақбул чора сўмнинг рублга нисбатан ҳаддан зиёд мустаҳкамланишига йўл қўймаслик бўлади. Сўмнинг эркинроқ бўлишига йўл бериш вақти етди.\nЯна эсдан чиқармаслик лозимки, доллардаги инфляция ўтган йили 7,5%ни ташкил этган. Янги реаллик ҳисобга олинса, қаттиқлаштириш сиёсатига ҳеч ким унча шошаётгани йўқ, бу йил ҳам доллар инфляцияси камида ўтган йилдагидек, балки баландроқ бўлади.\nШу маънода, кенг аҳоли қатламлари, хусусан меҳнат мигрантларимизнинг манфаатлари кўзланилса, энг асосий муаммо ўлароқ долларнинг ошишини эмас, инфляцияни қарашда давом этиш керак”, - деб ёзди Отабек Бакиров Телеграм-каналида.\nЎтган ҳафта Ўзбекистон Марказий банки тижорат банкларига рубл айирбошлашни тўхтатиб қўймаслик, сотиб олиш ва сотиш курси ўртасидаги фарқни “мақбул даражада” сақлаб туришни тавсия этган эди.\nИқтисодчилар бу қарорни “рублдаги барча рискларни сўмга юклаш” деб таърифлаб, Ўзбекистонга “вагонларда рубл кириб, вагонлаб доллар чиқиб кетиши”дан огоҳлантиришган.\nОхирги уч ҳафта ичида рус рубли АҚШ доллари ва еврога нисбатан қарийб икки баравар қадрсизланди.\nЎзбекистонлик иқтисодчи Отабек Бакиров фикрича, сўнгги ҳафталарда Ўзбекистонга пул ўтказмалари ҳам шунча миқдорда камайган.\n“Февраль ойининг дастлабки 9 куни билан солиштирганда мартнинг 9 кунида Ўзбекистонга юборилаётган пул ўтказмалари ҳажми ўртача 2 баробаргача қисқарган.\nХусусан, Россиядан келаётган ўтказмалар ҳажми 4-5 баробаргача, Қозоғистондан келаётган ўтказмалар 40-50%гача камайган. Украинадан пул ўтказмалари келиши амалда тўхтаб қолган”, - деб ёзди иқтисодчи.\nЎзбекистон Марказий банки геополитик рисклар мамлакат миллий валютасига қандай таъсир кўрсатаётгани, Россияда рублнинг қулаши, банкларда доллар ҳамда евро сотишга чекловларнинг Ўзбекистонга пул жўнатмалари оқимига таъсири борасида бирон тадқиқот ёки статистикани эълон қилганича йўқ.\nЎзбекистондаги валюта тушумининг салмоқли қисмини четда, асосан Россияда меҳнат муҳожирлигида банд бўлган фуқаролар юбораётган маблағлар ташкил қилади.\nЖаҳон банки маълумотига кўра, ўтган йил ўзбекистонлик меҳнат мухожирлари Россиядан 7 ярим миллиард доллардан ортиқ пул жўнатган. Бу 2020 йилги кўрсаткичдан 26 фоизга кўпдир.\nРус рублининг кескин қадрсизланиши ортидан Россиядаги меҳнат муҳожирлари даромадлари хорижий валюта ҳисобида деярли икки баробарга камайган.\nЖаҳон банки хориждан Ўзбекистонга пул ўтказмалари ҳажми бу йил, умумий ҳисобда, 21 фоизга камайишини башорат қилмоқда.\nБанк бу ҳолатни Украина инқирози сабаб Россия иқтисодиётининг чўкиши ва рублнинг кескин қадрсизланиши билан изоҳлаган.\nЖБ маълумотига кўра, ўтган йилнинг 1-3 чорагида Ўзбекистонга хориждан юборилган пул ўтказмаларининг 55 фоизи Россия ҳиссасига тўғри келган.


Орзуси ушалган болакай / CHAMPIONAT.asia\n09 янв 2018 13:11\nТеглар : Шавкат МирзиёевБунёдкорКомилжон Исмоилов\nЎзбекистон Республикаси Президенти Шавкат Мирзиёев янгийўллик ёш болакайнинг орзусини амалга оширди.\nЖорий йилнинг 5 январь куни Юртбошимиз Шавкат Мирзиёев Тошкент вилояти Янгийўл шаҳрига сафар уюштирди. Унда Шавкат Миромонович «Файзли» маҳалласида истиқомат қилаётган ахоли билан учрашиб, турли хил масалаларда суҳбатлашди. Суҳбатдошлардан бири, ёш болакай Комилжон Исмоилов Президентимиз билан мулоқотда орзуси «Бунёдкор» футбол мактаби тарбияланувчиси бўлиш эканлигини айтди. Шавкат Мирзиёевнинг болакайга «орзуинг амалга ошди деб ҳисоблайвер», дея ишонч билан таъкидлаши, ўсмир футболчига олам-олам қувонч улашди.\n- Президентимиз билан учрашув ҳаётимни буткул ўзгартириб юборди. Янгийўлда 3-4 йилдан бери футбол билан шуғулланиб келаман. Ўзимни янги қирраларимни кашф этиш ва янада кучлироқ бўлиш истагида «Бунёдкор» академиясида таҳсил олиш орзуларимдан бири эди. Ҳурматли Шавкат Миромонович, менга шундай туҳфа ато қилдики, ҳозирда жуда бахтиёрман. Ўзим «Бунёдкор»нинг ашаддий ишқибозиман! Жамоа таркибидаги Рустамжон Ашурматов ва Акрамжон Комиловнинг ҳатти-ҳаракатларини диққат билан кузатиб бораман. Ўйлайманки, мен ҳам худди шу акаларим сингари яхши футболчи бўлиб, Ватаним байроғини кўкларга кўтаришга бор кучим, истеъдодим билан ҳаракат қиламан. Менга «Бунёдкор» футбол клуби раҳбарлари алоқага чиқишди ва жамоага таклиф этишди. Бугундан «Бунёдкор» футбол мактабига қабул қилиндим. Энди бор этиборимни футбол сир-асрорларини ўрганишга қаратиб, билдирилган ишончни оқлашга ҳаракат қиламан, - дейди янгийўллик 12 ёшли Комилжон Исмоилов.\nЖасур Жалолиддинов - навоийлик ёш иқтидор соҳиби 25\nСуперлига. "Бунёдкор" Бекободда 3 очко олди 57\nПревью. "Металлург" – "Бунёдкор" 11\nИслом Исмоилов - "Мақсадим "Турон"ни Суперлига даражасига олиб чиқиш" 2


Мигрантлар – яна нишонда\nРоссияда меҳнат муҳожирларига қарши навбатдаги ахборот ҳужуми бошланди.\nСайлов кампанияларида “мигрантлар хавфи” муаммоси яна кўтарилмоқда. Россия оммавий ахборот воситаларида эса ҳукумат расмийлари томонидан узатилаётган текширилмаган “статистика маълумотлари”дан кенг фойдаланиш урф бўлди.\n“Москвадаги 70 фоиз зўрлашлар Марказий Осиёдан келган мигрантлар томонидан содир этилмоқда”, дейилади Москва полицияси расмий хабарида.\nБироқ, прокуратура ва Россиянинг бошқа идораларида Ички ишлар томонидан тарқатилаётган бу рақамларга жиддий шубҳа билдирилмоқда.\nМосква шаҳар Жиноят қидирув бўлими бошлиғи Михаил Трубников Россия пойтахтида содир этилаётган зўрлашларнинг аксарига марказий осиёлик меҳнат муҳожирлари алоқаси борлигини айтди.\n“Умумий статистика олиниб, жиноят содир этаётганлар сонига тақсимланса, 75 фоизи Москва минтақасида яшаётганлар томонидан содир этилмаётир. Уларнинг 90% Осиёдан: Тожикистон, Ўзбекистон, Қирғизистондан”, Москва полицияси расмийси сўзларидан иқтибос келтирди “Новости” ахборот агентлиги.\nЖаноб Трубников жорий йилда зўрлаш ҳолатларининг камайиб бораётганини иқтисодий инқироз туфайли меҳнат муҳожирларининг пойтахтни тарк этаётгани билан боғлади.\nҚизиғи, айнан бир хил "полиция маълумоти" Россия оммавий ахборот воситаларида турлича берилиши ҳам мумкин.\n"Ижевск Инфо" ахборот порталидаги "ИИБ: Москвада 70% зиёд зўрлашларни мигрантлар содир этади" хабари\nРИА Новости талқинида "Осиёдан келганлар Москвада 75% зиёд зўрлашларни содир этади" кўринишга эга бўлди.\nПолиция статистикасига биноан, Москвада қотиллик, талон-тарож, тан жароҳати етказиш каби оғир жиноятларнинг 45 фоиздан зиёдида ҳам мигрантлар қўли бор.\nАйтиш жойизки, Россияда содир этилаётган жиноятларнинг асосий қисмида мигрантларни айблаш тенденцияси анча йиллардан буён кузатилади. Одатда бундай мавзуда ёзилган мақолалар сарлавҳалари қуйидаги кўринишга эга:\n“Москвада 60 фоиз жиноят четдан келганлар томонидан содир этилади” (“Новости” АА, 2005 й.);\n“Гастарбайтерлар армияси қароқчилар армиясига айланиб қолиши мумкин” (Известия, 2008);\n“70 фоиз зўрлаш ва 30 фоиз қотилликни Москвада гастарбайтерлар содир этади” (Правый взгляд, 2009)\n“Зўрлашларнинг аксар қисми гастарбайтерлар томонидан содир этилаяпти” (Newsland, 2010)\n"Москвада ҳар иккинчи зўрлашга мигрант алоқадор" (РБК, 2013).\nРоссия телеканалларидан бирида "миграция масаласи" муҳокамаси\nБундай хабар ва рақамлар асосан полиция ва тергов хизматлари келтирган рақамларга таянади.\nБаёнот – бир, статистика - бошқа\n2009 йилда Россия Интерполи бошлиғи Владимир Овчинский мигрантлар жиноятчилигига оид Россия милицияси бераётган рақамларни мутлақо инкор этиб чиққанди.\nФактларга зид келтирилаётган бу рақамларга ҳатто ФМС собиқ директори Константин Ромодановский ҳам чиққан эди:\n- Йилдан-йилга битта гапни қайтаравериш жонга тегди: Россияда содир этилаётган жиноятларнинг 3,5 фоизигина мигрантларга тўғри келади. Айни пайтда, бу ҳуқуқбузарликлардан учдан бир қисми ҳужжат қалбакилаштириш билан боғлиқ, деб эди расмийлар томонидан эшитилмаган Ромодановский.\nМосква ҳуқуқ мухофазачилари рақамларидан фарқли ўлароқ, Россия Ички ишлар вазирлиги рақамларига кўра, мамлакатдаги жами жиноятларга атиги 1,5 фоиз МДҲ давлатлари фуқаролари алоқаси бор.\nСоҳа кузатувчилари умумроссия ва Москва полицияси келтираётган статистика рақамларида жиддий тафовут борлигига анчадан буён эътибор қаратиб келади.\nСанкт-Петербургдаги Европа Университети профессори, мигрантлар масалалари бўйича йирик тадқиқотчи, тарих фанлари доктори Сергей Абашин миграция масаласи ва мигрантларга қарши риторика сайлов олдидан сунъий равишда янгиттан авж олдирилаётганини билдирди.\nУнинг Фейсбукдаги саҳифасида у Россиядаги деярли барча партиялар ва номзодлар сайловолди кампанияси давомида яна “мигрантлар хавфи” масаласини кўтариб чиқаётганига эътибор қаратди.\nРоссияда номзодларнинг сайловолди плакатлари (С.Абашин сурати)\nУ “мигрантлар” деганда одатда Россиянинг Шимолий Кавказ минтақасидан келган россияликлар ҳам тушунилиши мумкинлигини инкор этмади.\nОзодлик билан суҳбатда Сергей Абашин Россия кучишлатар тизим ходимларининг бундай баёнотларини тасдиқловчи бирорта расмий рақамлар йўқлиги тўғрисида гапирди.\n- Бизга маълум бўлган расмий статистика маълумотларидан 2016 йилнинг биринчи ярим йилида 87 та зўрлаш ҳолати қайд этилган (ўтган йили бу кўрсаткич 138 кўрсатган). Полиция статистикани яхшилашга интилаётгани аниқ. Бу баёнотлар ҳақиқатни эмас, қоғозбозликка кўмилган тизимнинг ички ҳолатидан дарак беради. Охирги 6-7 йилда биз мигрантлар, айниқса марказий осиёликлар ҳақидаги бундай салбий хабарларни вақти-вақти билан эшитиб турибмиз. Бундай баёнотларсайлов олдидан қилинаётган бўлиши ҳам мумкин. Қолаверса, бу ўша рақамларни келтираётган расмийнинг ксенофоб кайфияти инъикоси ҳам бўлишини инкор этмайман, деди профессор Абашин.\nРоссия Ички ишлар вазирлиги расмий маълумотларига қараганда, 2016 йилнинг январ-июл ойларида мамлакатда 747,5 минг жиноят содир этилган. Бу жиноятларнинг 27,6 фоизига хориж фуқаролари алоқаси борлиги қайд этилган.\nБу қонунбузарликларнинг учдан бир қисми – маъмурий жиноятлардир.


“Қамчиқ” довонида Spark пастликка тушиб кетди | Qalampir.uz\n“Қамчиқ” довонида Spark пастликка тушиб кетди\nЖамият\t13 Октябрь 21:29 5780\nКеча, 12 октябрь куни “Қамчиқ” довонида Spark русумли автомобиль ҳайдовчиси бошқарувни йўқотиб, пастликка тушиб кетди. Бу ҳақда Ички ишлар йўл йўл ҳаракати хавфсизлиги бош бошқармаси Матбуот хизмати хабар берди.\nҚайд этилишича, воқеа соат 18:30 да “Қамчиқ” довонининг 240-километрида содир бўлган. “Тошкент-Водий” йўналишида ҳаракатланган Spark русумли автомобиль ҳайдовчиси бошқарувни йўқотиб, йўл тагидан сув ўтказувчи иншоотга тушиб кетган.\nҚутқарувчилар томонидан махсус асбоб-анжомлар ёрдамида автомашинада бўлган ҳайдовчи ва бир нафар йўловчи чиқариб олиниб, тез тиббий ёрдам ходимларига топширилган. Шундан сўнг, махсус автокран ёрдамида сув ўтказувчи иншоотдан автомобиль ҳам чиқариб олинган. Қурбонлар йўқ.\n“Барча ҳайдовчилардан йўлларда ҳаракатланиш вақтида қоидаларга риоя қилишларини сўраб қоламиз”, дейилади хабарда.\nЭслатиб ўтамиз, жорий йилнинг 6 октябрга ўтар тунда “Қамчиқ” довонида қор ёққан, ўша куни тонгда довонда 4 та машина ЙТҲга учраганди.\n15 Октябрь 12:14 36727\n15 Октябрь 17:43 35819\n16 Октябрь 12:16 25225\n16 Октябрь 11:15 24966\n15 Октябрь 20:31 24752


Тўйларга биттадан ортиқ хонанда чақириш тақиқланиши мумкинлигига Райҳоннинг муносабати: «Хонандаларга қийин бўлади»\n11-12-2019, 12:23 2 948\nАввалроқ ОАВда тўйларда артистларнинг сонини қисқартириш мумкинлиги ҳақида хабарлар тарқалган эди. Унга кўра тўйга биттадан ортиқ хонанда чақириш тақиқланиши мумкин.\nУшбу хабарларга Ўзбекистонда хизмат кўрсатган артист Райҳон Ғаниева ўз муносабатини билдирди. Унинг айтишича агар шундай бўладиган бўлса хонандаларга қийин бўлиши мумкин.\n“Мен ҳайратдаман. Бу ҳақда биринчи марта эшитяпман. Барча артистларга қийин бўлади. Тўйлар – биз учун ягона фойда оладиган жойимиз. Биз жамоамизга ойлик маоши тўлашимиз керак. Жуда қийин бўлади ва кўплар ўз ишларидан айрилади” – деди Райҳон.\nКопейка 22 март 2020 12:09\nРайхон , сизга бирорта якинингиз сенда овоз йук, саковсан, кушик айтма деб айтмаганми? Мен айтаман, Район сенда на овоз, на талант бор, саковсан, узбек тилини хароб килган инсонсиз. Узбек миллатига келтирган зарарингиз асорати 100 йилга етади. Чунки кизларимиз сизга таклид килиб танноз булиб кейинаяпти, фаросат йук, улар учун хаёт краскадан иборат. Окибат турмуш масаласига сизга ухшаб фикрлайди, яъни 2-3 марта эрга тегиш оддий хол деб уйлайди. СЕН МИЛЛАТНИНГ ИЛЛАТИСАН, НАРКОТИКДАН ХАМ ХАВФЛИСАН!\nO`ZBEK 15 декабр 2019 07:25\nУшанда хакикий халк хурмат килган яхши курган кушикчилар колади. ЖУДА ЯХШИ БУЛАДИ,\nAzim 14 декабр 2019 01:13\nЖонли концерт Беринг.районларга кишлокларга бориб шунда жамоингиз хам боооойййй булади\nВарвара 12 декабр 2019 00:12\nХокимларимиз, вазирларимиз уз туйларига хаттоки чет элдан бир нечта хонандаларни опкелтиришга одатланишган. Мана курасиз улар уз туйларини дабдабали килишни давом эттираверишади. Штрафни тулаб куйишади (улар учун бу чойчакага тенг маблаг) ва карорингга тупурдик, деб урганганини килаверишади. Оддий халк хам бойлардан колишмаслик учун карзга ботиб туй килаверади. Менталитетимиз шунака! Так что Райхон кайгуришига сабаб йук! Тинч ухлайверсин, ашулачиларимиз туйсиз колмиди!\nVasliddin 12 декабр 2019 00:11\nYana xalqqa qiyin endi sanatkorlarni narxi xam otni kallasiday pul böladi\nSherzod 11 декабр 2019 18:58\nTuy egasiga oson buladi demasdan dumba uynatuvchilarga achinyapti\nАрзу 11 декабр 2019 18:52\nБу конунги биринчи булиб тепадагиларни узи бузади! Чунки уларнинг фарзандлари уз туйида атиги битта артист булишини хохлашмиди\nIlhom Rahmonov 11 декабр 2019 16:58\nBular mashshoq ham emas ko'pchiligi\nХайдар 11 декабр 2019 16:53\n3 саот туй утказишни билмаган саьнаткор саьнаткор булишга хакли эмас\nОлтиной 11 декабр 2019 14:15\nРайхон хонандамиз факат бир томонлама курибди. Бир биридан колмаслик нуктаи назаридан утказиладиган туйларимизда албатта хонандаларнинг чунтаги каппайиши аник, шунинг учун хам улар дангиллама иморатлар куриб, жуда яхши шароитларда яшамокда. Масалан мен, Райхонанинг биронта кушигидан маза килолмаганман. Бунака хонандаларга сарфланган маблагни бошка эзгу максадларга сарфлангани маькулрок деб уйлайман.\nбахтиёр 11 декабр 2019 12:42\nзўр иш бўлардиде, бу маддох машшоқларни камайтириш керак.\nАзамат 11 декабр 2019 12:27\nХалкда Бир гап бор: машшок купайса кашшок купаяди....сизлар хам "хаетнинг ёркин тарафида" яшаб куринглар\nЎзбекистон янгиликлари » Шоу-бизнес » Тўйларга биттадан ортиқ хонанда чақириш тақиқланиши мумкинлигига Райҳоннинг муносабати: «Хонандаларга қийин бўлади»


Кичик тадбиркорликни ривожлантириш кафолат жамғармаси кредитлар олишга кўмаклашади | NORMA.UZ\nПрезидентнинг кичик тадбиркорликни ривожлантириш Кафолат жамғармасини ташкил этиш тўғрисидаги қарори имзоланди. Жамғарма бизнес муҳитини яхшилаш ва тадбиркорликни жадал ривожлантириш мақсадида ташкил этилди.\nДавлат рақобат қўмитаси, Банклар уюшмаси, Савдо-саноат палатаси, шунингдек қатор йирик банклар ва суғурта компаниялари янги тузилманинг муассислари ҳисобланади.\nДавлат рақобат қўмитаси хабарида таъкидланишича, Жамғарма кичик тадбиркорлик субъектларига гаров билан қопланмаган кредитларни олиш учун банкларга таъминот тақдим этишга кўмаклашади. Чунки айнан бу кредит беришни рад этишнинг энг кўп учрайдиган сабабидир.\nКафолат жамғармаси кичик тадбиркорлик субъектларига бериладиган, умумий суммаси 100 минг АҚШ доллари эквивалентидан ошмайдиган банк кредитларининг гаров билан таъминланмаган қисми учун, кредитнинг 50%игача таъминот ажратади.\nБундан ташқари, Кафолат жамғармаси кичик тадбиркорлик субъектларига кредит олиш бўйича маслаҳатлар беради ҳамда юқори технологик ва инновацион ишлаб чиқаришларни барпо этишга кўмаклашади.


Бош саҳифа / Спорт / Чегаев ва Браун ўртасидаги реванш августда ўтказил...\nЧегаев ва Браун ўртасидаги реванш августда ўтказилиши мумкин\nСупероғир вазн тоифасида Жаҳон бокс ассоциациясининг (WBA) мунтазам чемпиони камарини австралиялик даъвогар Лукас Браунга бой берган ўзбекистонлик боксчи Руслан Чагаевнинг жамоаси реванш юзасидан музокараларни бошлайди, у шу йилнинг августида ўтказилиши мумкин, деб хабар беради ТАСС.\nБоксчиларнинг вакиллари айни пайтда ўзаро ва WBA билан ҳам музокара олиб бормоқда.\nЎтган шанба куни Чагаев Грозний (Чеченистон)даги жангнинг 10-раундида техник нокаут билан Браунга ютқазиб қўйди.\nБоксчи Руслан Чагаев ўз камарини иккинчи марта ҳимоя қилишда муваффақиятсизликка учради. 2014 йилнинг июлида у америкалик Френс Окендони мағлуб этиш орқали бу камарни қўлга киритганди. 2015 йилнинг июлида у италиялик даъвогар Франческо Пьянетни биринчи раунддаёқ нокаутга учратиб, камарни ўзида сақлаб қолганди. Унинг ҳисобида профессионал боксдаги 34 ғалаба (21 нокаут), 3 мағлубият ва 1 дуранг бор. Браунгача у фақат украиналик Владимир Кличко ҳамда россиялик Александр Поветкиндан мағлуб бўлганди.\nБраун илк бор жаҳон чемпиони унвонини қўлга киритди. У ҳали профессионал боксда мағлубият нималигини билмаган - 24 ғалаба (21 нокаут). Браун австралияликларнинг тарихида биринчи бор супероғир вазнда жаҳон чемпиони бўлди.


⇒ Ўзбекистон ривожланиши учун “импортни чеклаш керак”ми?\nЎзбекистон ривожланиши учун “импортни чеклаш керак”ми?\n1374 | 04 Окт. 2019 й.\nЎзбекистон Республикасининг тўлов баланси маълумотларига кўра, жорий йилнинг I ярим йиллиги якунлари бўйича товарлар бўйича ташқи савдо айланмаси 16,9 млрд. долларни ташкил этган. Шундан экспорт ҳажми 6,9 млрд. доллар ва импорт ҳажми 10 млрд. долларга тенг. Шу муносабат билан, савдо балансининг дефицити 3,1 млрд. долларни ташкил этган.\nКўпчиликда шундай тушунча борки, мамлакат ривожланиши учун “экспортни кўпайтириб, импортни чеклаш керак”. Содда қилиб айтганда, “биз камроқ сотиб олиб, кўпроқ сотишимиз керак”, “маҳаллий корхоналаримиз, биз импорт қилганимиздан кўра, кўпроқ экспорт қилиши керак” ва ҳ.к.. Ташқи савдо балансининг сальдоси салбий бўлиши, яъни импортнинг экспортдан кўп бўлиши кўпчиликни қўрқитади.\nОхирги пайтларда маҳаллий корхоналарни қўллаб-қувватлаш мақсадида, биз тинимсиз импортни “бўғиб” келаяпмиз. Жумладан, турли вазирлик ва идоралар томонидан импортни ҳар томонлама чеклаш учун тариф ва нотариф чоралар қўлланмоқда. Гўёки, биз шу йўл билан, яъни рақобатни камайтириб, маҳаллий корхоналарга ўзини-ўзи ўнглаб олиб, рақобатбардош бўлишига замин яратаяпмиз. Афсуски, ундай эмас, аксинча уларни рақобатбардошлигини камайтираяпмиз.\nНима сабабдан? Сабабини қуйидагича назарий жиҳатдан кўриб чиқамиз. Маҳаллий корхоналар экспортини кўпайтириш учун уларнинг маҳсулотини рақобатбардош бўлишини таъминлашимиз керак. Маълумки, агар импорт камайса, валютага бўлган талаб камайиб, валюта курсининг тушишига ва сўмнинг қадри ошишига олиб келади. Бу эса экспорт қилинаётган маҳсулотларнинг рақобатбардошлигини камайтиради. Яъни, маҳаллий корхонанинг 1 долларга экспорт қилаётган маҳсулоти, валюта курсининг тушиши, дейлик 9400 сўмдан 8000 сўмга тушиши орқали 1,175 долларга кўпайишига олиб келади. Шу орқали маҳаллий корхоналар экспорт қилаётган маҳсулотларининг рақобатбардошлигининг камайишига, бу эса мамлакатда экспорт ҳажмининг камайишига сабаб бўлади.\nНатижада, мамлакат иқтисодиётида импортни қанчалик даражада чекловини амалга ошириш, экспортни кўпайтириш учун давлатга шунчалик даражада кўп ресурс талаб этилишига олиб келади. Импорт тарифини қанча ошириш ёки турли чекловларни (стандартлаштириш, сертифакатлаштиришга доир ва бошқа қўшимча тартиб-таомиллар)ни жорий қилиш орқали биз экспортга шунча солиқ жорий этган бўламиз.\nМамлакатдаги ҳорижий валюта чекланган бўлиб, қанча валюта мавжуд бўлса, шунча валютага импорт қилиш мумкин. Бошқача айтганда, қанча экспорт бўлса, шунча импорт қилинади. Валюта курси қанчалик кўтарилса, яъни валютага талаб қанчалик ортса, маҳаллий корхоналарда шунчалик экспортга рағбати ортади. Натижада, экспорт ҳажми ошиб мамлакатга ҳорижий валюта кириб келади ва курс мувозанатини бозорнинг ўзи таъминлайди.\nИқтисодиётда импорт ҳажми экспортдан қанча кўп бўлса, валютага бўлган талаб ошади ва мамлакатга валюта (капитал) оқими шунча кўп бўлади. Тескари тушунтирадиган бўлсак, импорт ҳажмининг кўпайишини экспорт ҳажми ўсиши билан қоплайди.\nЎз навбатида, импортнинг ўсиши табиий жараён бўлиб, яъни арзон товарларнинг кўпайиши аҳолининг ушбу товарларга бўлган эҳтиёжини ортишига олиб келади.\nЎзбекистон Республикаси тўлов баланси маълумотларига мувофиқ, қисқа муддатга хорижга мехнат фаолиятини амалга ошириш мақсадида чиққан Ўзбекистон фуқаролари томонидан олинган иш ҳақи 2019 йилнинг I ярим йиллигида, 1,4 млрд. долларни ташкил қилди. Ўзбекистонга ўтказилган шахсий трансфертлар миқдори эса 2,4 млрд.долларни ташкил этган.\nШу билан бирга, мамлакат иқтисодиётига чет эл валютаси оқиминининг яна бошқа манбалари, яъни хориждаги мигрантларнинг пул ўтказмалари ва бошқаларнинг кўпайиши табиий равишда импорт ҳажмини оширади. Юқорида айтилганидек, мамлакатда ҳорижий валюта ҳажмининг ортиши унинг курси тушишига олиб келади. Натижада, товарлар экспортига рағбат камаяди. Биз ушбу муаммони ҳам импорт ҳажмини кескин ошириш билан қоплашимиз лозим бўлади.\nЎзбекистон Республикаси тўлов баланси маълумотларига кўра, 2019 йилнинг II чорагида тўғридан-тўғри хорижий инвестицияларнинг соф кириб келиши кескин ўсишни кўрсатиб, унинг ҳажми 923 млн. долларга етди (жорий йилнинг I чорагига нисбатан 4 бараварга кўпайган). Ушбу кўпайиш тўғридан-тўғри инвестициялар ҳажмининг ортиши билан боғлиқ бўлган.\nШунингдек, бошқа жиҳатдан, мамлакатимизга ҳорижий инвестицияни кириб келиши ҳам импорт ҳажмини оширади ва мантиқан, агар биз савдо балансидаги дифицитни қисқартириш учун курашадиган бўлсак, импорт ҳажмини камайтириш учун хорижий инвестицияни чеклаб туришимизга тўғри келади, деган хулоса қилиш мумкин.\nРивожланган давлатларнинг тўлов балансини таҳлил қиладиган бўлсак, уларнинг айримларида юқори профицит, айримларида эса жуда катта дефицит мавжуд. Жумладан, дунёдаги айрим давлатларда ташқи савдо балансидаги юқори профицит - ушбу мамлакатнинг маҳсулотлари жаҳон бозорида машҳурлигини ва мамлакатда импортга бўлган талаб пастлигини билдиради. Германия ва Хитой бундай давлатларга мисол бўла олади.\nГермания ва Хитой каби ривожланган давлатларда экспорт импорт ҳажмидан кўп, лекин уларга хорижий инвестиция киришидан кўра, уларни бошқа давлатларга инвестиция киритиши кўпроқ.\nАмерика Қўшма Штатлари ва Буюк Британия каби давлатлар ташқи савдо балансидаги салбий сальдо, яъни дефицит инфляцияни пасайтиришга ёрдам беради, сабаби бу мамлакатларда иқтисодиётнинг капитал талаб қиладиган ва юқори технологияли тармоқлари мавжуд бўлиб, улар портфел инвестициялар ёки тўғридан-тўғри инвестициялар кўринишида дунёнинг турли бурчакларидан катта миқдордаги капитални жалб қилади.\nДемак, ташқи савдо балансидаги дефицит биз, айнан Ўзбекистон, яъни ривожланаётган давлат учун “қўрқинчли” ҳисобланмайди. Импортни кўпайиши бизнинг маҳсулотларимиз рақобатдош бўлишига имкон беради. Ўзбекистоннинг ривожи учун савдо балансидаги дефицитни қисқартириш учун курашиш эмас, балки хорижий сармояни кириб келишини таъминлаш лозимдир, зеро хорижий сармоялар бу янги инфратузилма, янги технология, машина ва ускуналар деганидир.\nва либераллаштириш йўналиши\nбўйича лойиҳалар координатори


Хусусий ташиш билан шуғулланувчи енгил автомобиль эгалари легаллаштирилиши, солиқларни тўлаши, йўловчилар хавфсизлиги ва уларга хизмат кўрсатиш сифати ошиши зарур. ҚҲТБТ порталида муҳокама қилинаётган президент қарори лойиҳаси ушбу мақсадларга эришишга қаратилган.\nNorma таклиф этилаётган чора-тадбирлар комплекси қанчалик самарали бўлиши, нималарни такомиллаштириш кераклиги ҳақида сўз юритган.\nМуаммоларни бир томонлама ёндашиб ҳал этиб бўлмайди\nУзоқ вақт фақат юридик шахслар қонуний равишда такси хизматларини кўрсатиш ҳуқуқига эга бўлдилар. Ушбу норма бир томонлама бўлгани боис деярли амал қилмади. Ҳуқуқий майдоннинг мавжуд эмаслиги хусусий шахсларни тўхтатиб қола олмади. «Яндекс такси»нинг Ўзбекистон бозорига кириб келиши ҳам нолегал ишловчиларга қўл келди, ОАВ материалларида келтирилган ДСҚ раиси ўринбосари Мубин Мирзаевнинг маълумотларига қараганда, унинг сервисига 10 мингта ҳайдовчи уланган, уларнинг аксарияти йўловчилар ташиш билан шуғулланиш учун қонуний асосларга эга эмас.\nТартибга солишга уриниш алоҳида натижа бермади. Аввалига, Вазирлар Маҳкамасининг 18.05.2011 йилдаги 139-сон қарори қабул қилингандан кейин оммавий ахборот воситаларида нолегал таксичиларни ушлаш бўйича навбатдаги рейс ўтказилганлиги ҳақида тез-тез хабар бериб турилди. Вақт ўтиши билан бундай ахборот шов-шувга сабабчи бўлмай қолди ва тез орада деярли йўққа чиқди. Ваколатли органлар фақат жадвал бўйича рейдлар ўтказиш билан чекландилар. Қонунбузарни рейддан ташқари жавобгарликка тортиш таомили мураккаблаштирилгани боис кутилган натижани бермаяпти.\n«ЙПХ ходимлари Транспорт вазирлиги ходимлари билан биргаликда нолегал таксичиларни тутмоқдалар, улар мазкур соҳага оид амалдаги қонунчиликни бузганликлари учун 20 ЭКИҲдан 100 ЭКИҲгача – 2 млн сўмдан 20 млн сўмгача тўлашлари керак. Жаримани эса суд орқали ундириш мумкин. Ходимлар баённома расмийлаштириб, судга юборадилар, у мазкур масалани бир неча ой ичида кўриб чиқади. Натижада қонунбузар кам таъминланганлиги ёки бошқа сабабларга кўра 5 ЭКИҲгача жаримага тортилади», –дея Мубин Мирзаевнинг Халқаро пресс-клуб йиғилишида айтган сўзлари келтирилган.\nКўпгина хорижий давлатларда нолегал таксичиларга қарши курашишнинг самаралироқ усулини анчадан буён қўллаб келмоқдалар. У ерда юридик шахслар ва якка тартибдаги тадбиркорлар мазкур бозорда ишлаши учун ҳуқуқий майдон яратилган. Масалан, Россияда ўзини ўзи банд қилган фуқароларнинг аксарият қисмини таксичилар ташкил этади.\nЎзбекистонда ҳам хусусий ташиш билан шуғулланувчиларни легаллаштириш учун ҳуқуқий майдон яратила бошлади. Президентнинг 6.03.2019 йилдаги «Юк ва йўловчи ташиш тизимини тубдан такомиллаштириш чора-тадбирлари тўғрисида»ги ПҚ–4230-сон қарорини бажариш мақсадида «Ўзбекистон Республикасида йўналишсиз такси фаолиятини янада такомиллаштиришга доир қўшимча чора-тадбирлар тўғрисида»ги қарор лойиҳаси ишлаб чиқилди, айни пайтда у ҚҲТБТ порталида муҳокама қилинмоқда.\nБутун Ўзбекистондаги хуфия таксиларнинг легаллаштирилиши бюджетга тахминан 180 млрд сўм келиб тушишини таъминлайди, бу билан мамлакатнинг ялпи ички маҳсулоти камида 0,1%га ошади. Давлат солиқ қўмитаси раисининг биринчи ўринбосари Мубин Мирзаев Халқаро пресс-клуб йиғилишида шу ҳақда гапирган.\nТакси бозорида мавжуд айрим жиҳатлар лойиҳада ўз аксини топмаган. Бу кўрилаётган чоралар кам самара беришига олиб келиши мумкин.\nБиринчидан, якка тартибдаги тадбиркор учун лицензия бериш шартларидан бири сифатида ташувчилар учун мижоз излаш бўйича интерактив хизматлар кўрсатувчи операторлар (агрегаторлар) билан шартнома тузишни белгилаш таклиф қилинмоқда. Шартнома тузилмаса – лицензия берилмайди. Ушбу ёндашув агрегаторлар хизматларидан фойдаланмайдиганларнинг манфаатларини ҳисобга олмайди ва «бордюрдан» принципи бўйича ишлашни афзал кўради. Операторларга «қул» бўлишни истамаган айрим тоифадаги таксичилар нолегал ишлашда давом этаверади. Бунда агрегаторларнинг лицензияга эга бўлмаган таксичиларга хизмат кўрсатишига йўл қўймаслик чоралари наф бермайди.\nИккинчидан, қарор лойиҳасига кўра фақат якка тартибдаги тадбиркор таксичи бўла олади. Иш вақтидан бўш вақтда пул ишлаш учун таксичилик қилаётган оддий автомобиль эгаларига ҳам бундай ҳуқуқни бериш мақсадга мувофиқ. Улар «соядан чиқиши» учун лицензиялашнинг содда схемаларини назарда тутиш лозим.\nТакси хизматлари кўрсатиш бозорининг барча иштирокчиларини лицензиялаш тизимини шундай йўлга қўйиш зарурки, лицензияни олиш осон бўлсин, унинг соҳиблари уни қадрласинлар. Қоидаларни бузганлик учун ҳужжатнинг амал қилиши тўхтатилган тақдирда уни такроран олиш таомили қўшимча чора-тадбирларни назарда тутсин, улар талабгор қоидаларга қатъий амал қилиб ишлашга тайёрлигини аниқлаш имконини берсин.\nФақат моддий томонига қарамай\nХусусий ташиш билан шуғулланувчи автомобиль эгаларини легаллаштириш масалаларига бағишланган ОАВдаги аксарият мақолаларда масаланинг иқтисодий жиҳатига катта эътибор берилади. Муҳокама қилинаётган қарор лойиҳаси шу нуқтаи назардан улардан ажралиб туради. Унда хавфсизлик масалалари кўтарилган, ноқонуний ташиш билан шуғулланувчи шахсларни легаллаштиришда айнан ушбу мезон асосий ўрин эгаллаши даркор.\nЛойиҳада якка тартибдаги тадбиркор рейсга чиқишдан олдин ихтисослаштирилган пунктларда тиббий кўрикдан ўтиши ва автомобилнинг техник кўрикдан ўтказилишини таъминлаши кераклиги назарда тутилган. Тартибни Транспорт вазирлиги белгилайди.\nХавфсизликни кучайтириш ва хизматлар сифатини ошириш масалаларини ҳал этаётганда қуйидагиларга эътибор қаратиш зарур:\n• жамоат транспортида чекишни тақиқловчи «Алкоголь ва тамаки маҳсулотларининг тарқатилиши ҳамда истеъмол қилинишини чеклаш тўғрисида»ги Қонунга риоя этилиши;\n• ҳайдовчининг йўловчилар ва йўл ҳаракати қатнашчиларини, айниқса уят сўзлар билан ҳақоратлашига йўл қўйилмаслиги;\n• ҳаракатланиш вақтида уяли алоқа телефонларидан фойдаланиш юзасидан белгиланган тақиққа риоя этилиши.\nЙўловчилар ҳуқуқий тартиботни бузаётган таксичилар ҳақида хабар беришлари мумкин бўлган хизмат ташкил этилиши зарур. Бунда айбдорларнинг жавобгарлигини кучайтириш лозим. Ваколатли органларнинг уларни жавобгарликка тортиш далили лицензиянинг амал қилишини муайян муддатга тўхтатиб қўйиш, баъзи ҳолларда эса буткул олиб қўйиш масаласини кўриб чиқиш учун асос бўлиши керак.\n2019 йил 1 июлдан ҳайдовчиларга автомобилни белгиланган рангга қайта бўяш ўрнига ўзи ёпишадиган материаллардан фойдаланишга рухсат берилади. Қарор лойиҳасида келтирилган ушбу материалларни жойлаштириш схемаларини тасдиқлашдан олдин уларга қўшимча ишлов бериш зарур. Автомобилнинг орқа қисмида наклейкалар йўқ ҳисоб. Аслида айнан орқадан келаётган ҳайдовчи олдида такси кетаётганини, у исталган пайт бошқа полосага ёки бекатга ўтиши мумкинлигини аниқ билиши муҳим.\nЙўл ҳаракати хавфсизлиги нуқтаи назаридан белгиланаётган талабларга қўшимча равишда таксининг орқа ойнасига дарпарда, жалюзи, тонировка ўрнатишни ва кўришни қийинлаштирувчи бошқа мосламалардан фойдаланишни тақиқлаб қўйиш зарур.\nТаксометрлар, касса аппаратлари ва терминалларни бошқа техник воситаларга алмаштириш масаласи очиқлигича қолмоқда. Аввалги материалимизда бу ҳақда батафсил сўз юритган эдик. Улар ечимини топса – хавфсизлик, «Истеъмолчиларнинг ҳуқуқларини ҳимоя қилиш тўғрисида»ги Қонун талабларига риоя этиш ва давлат бюджетига тушумлар тўлиқ келиб тушишини таъминлаш масаласи ҳал этилган бўлади.\n19:20 / 10.12.2019\nЎзбекистонда 1 январдан яна бир фаолият тури учун лицензия олиш талаб этилмайди\n10:01 / 08.12.2019


Лондон кабутарлари интернет ёрдамида шаҳардаги экологик вазиятни кузатмоқда\n23:47 / 17.03.2016\nЛондон кабутарлари одамларга ҳавонинг ифлосланганлиги даражаси ҳақида хабар бериш учун интернетдан фойдаланган ҳолда шаҳарни кузатмоқда, твиттерда пост бермоқда ва бошқа ишларни қилмоқда. “Кабутар ҳаво патрули” (Pigeon Air Patrol) лойиҳасида 10 та кабутар иштирок этмоқда. Улар атмосферада озон, кислород, карбонат ангидрид ва дизель машиналар чиқарадиган азот диоксидини ўлчовчи датчикларга эга махсус рюкзакчалар билан таъминланган.\nДатчиклар кабутарлар учиш пайтида ишлаб чиқарадиган энергия ҳисобига қувватланади – бу 300 мВт электр энергия бўлиб, у датчиклар, GPS-трекер, симсиз ресивер ва хотира модулининг ишлаши учун етарли. Лойиҳанинг расмий сайтида реал вақт ичида ҳар бир кабутарнинг ўрнини кузатиш, шаҳарнинг турли қисмларидаги ўлчовлар натижаларини кўриш мумкин. Ўз туманидаги экологик вазият билан қизиқувчи ҳар бир лондонлик Twitter орқали лойиҳа ташкилотчиларига уларга кабутарларни юборишни сўраши мумкин. Қушлар ёрдамида йиғилган барча маълумотлар Twitter’да чоп этиб борилади. Афсуски, ушбу лойиҳа вақтинчалик амал қилиб, ундан мақсад катта шаҳарларда ҳавонинг ифлосланиши муаммосига одамларнинг эътиборини жалб қилишдан иборат.


13:03 20.10.2019 (Янгиланган 13:08 20.10.2019)\nКеракли ҳужжатлари бўлмай туриб автомобилни бошқарган аёл ҳайдовчи ЙПХ инспекторидан қочиб кетишга уринди.\nТОШКЕНТ, 20 окт – Sputnik. Тошкентда йўл-ҳаракати хавфсизлиги инспектори томонидан Lacetti автомобилининг 25 ёшли аёл ҳайдовчисига нисбатан маъмурий жавобгарлик тўғрисида баённома тузилди деб хабар қилмоқда ИИББ матбуот хизмати.\n18 октябр куни ижтимоий тармоларда Lacetti автомобили ва унинг орқасида қувиб кетаётган ЙПХ автомобили видеолавҳа тарқалган эди. Маълум бўлишича 17 октября соат 22:35 ларда Тошкент Ҳалқа йўлининг Олмазор туманидан ўтган қисмида ЙПХ инспектори давлат рақами 01D616ВВ бўлган Lacetti автомобилига тўхтатиш ҳақида ишора қилади.\nҲайдовчи эса тўхташ ўрнига тезликни ошириб ЙПХ инспекторидан яширинишга уринади. Патрул автомобили бир неча бор огоҳлантиришига қарамасдан қоидабузар ҳайдовчи ҳаракатини давом эттиради. Қочиб кетишга уриниш жараёнида ҳайдовчи йўлнинг қарама-қарши томонидан ҳам ҳаракатланади.\nБир неча дақиқа "пойгадан" сўнг автомобил Юнусобод туманидаги Каймакова кўчасида тўхтатилади. Текшириш давомида автомобилни бошқарган ҳайдовчи 25 ёшли Тошкент вилоятида яшовчи Гулираънонинг автомобилни бошқариш учун керакли ҳужжатларининг барчаси йўқлиги аниқланади.\nУнга нисбатан маъмурий ҳуқуқбузарлик тўғрисидаги кодекснинг 135 (керакли ҳужжатларсиз ТВни бошқариш) ҳамда 194 (ЙПХ инспекторининг қонуний талабларини бажармаслик) бандлари бўйича баённомалар тузилди. Автомобил жарима майдончасига жойлаштирилди.


Ўзбекистонда қурилиш жараёнларини ташкил қилиш рақамлаштирилмоқда — manzur.uz\nЖорий йилнинг 1 июнидан “Шаффоф қурилиш” ахборот тизими Тошкент вилояти ва Тошкент шаҳрида синов тариқасида ишга туширилди. Энди юртимизда иш бошламоқчи бўлган инвесторлар қаерда қандай қурилиш ишлари олиб бориш мумкинлигини шу тизим орқали билиб олишади.\nmanzur.uz / 30.06.2020 6\nТадбирда айтиб щтилганидек, қурилиш соҳасида рақамлаштиришни тўлиқ жорий этишда Геоахборот тизими ҳам алоҳида аҳамиятга эгадир. Бу тизимга Ўзбекистон Республикасининг шаҳарсозлик генпланлари жойлаштирилади. Жорий йилнинг 1 июнида Тошкент вилояти ва Тошкент шаҳрида синов тариқасида ишга туширилган “Шаффоф қурилиш” ахборот тизимига Геопортал ҳам интеграциялаштирилган. Эндиликда юртимизда иш бошламоқчи бўлган хорижий инвесторлар қаерда қандай қурилиш олиб боришлари мумкинлигини шу тизим орқали бемалол билиб олишади.\nҲозирда вазирлик томонидан қурилиш назорати тўлиқ рақамлаштирмоқда. Бу билан аввало назорат инспекторларига қулайлик яратилади. Натижада назорат тизимли бўлгани сабаб иш сифатида ҳам яхшиланади. Ишнинг сифати ошиб, унга бўлган вақт сарфи ҳам анчагина камаяди. Шунингдек, жараён рақамлаштирилгандан сўнг вазирлик мутасаддиларининг инспекторлар фаолиятини тўлиқ назорат қилишига эришилади. Бу чора-тадбирлар коррупциянинг олди олиш ва жараёнларни шаффофлаштиришга ёрдам беради. Мазкур автоматлаштирилган тизим ўз навбатида тадбиркор пудратчилар фаолиятини ҳам бирмунча осонлаштиради. Ҳаммасидан афзал жиҳати ортиқча сарсонгарчилик ва қоғозбозликка барҳам берилади.\nВазирлик матбуот хизмати раҳбари Умида Бойзоқованинг маълум қилишича эндиликда вазирлик расмий сайтига қурилиш жараёни калкулятори жойлаштирилади. Бу нима дегани? Истаган киши, хоҳ юртдошларимиз ёки хорижий инвесторлар бўлсин, ундан бемалол фойдаланишлари мумкин. Дейлик, улар Ўзбекистонда бирор бир объект қурмоқчи. Бунинг учун ишни нимадан бошлаши керак, қандай жараёнлардан ўтилади ёки қайси ҳужжатлар талаб этилади, ҳаттоки сарфланадиган маблағ ва вақт ҳажми ҳам бу калькуляторда аниқ кўрсатилган бўлади.\nKalit so`zlar: объект, қурилиш


Германиядаги андижонлик қочқинлардан бири Ўзбекистонга қайтиш нияти йўқлигини билдирди\nСўнгги олинган маълумотларга кўра¸ Ўшда қамоққа олинган Акрам Йўлдошевнинг қизи Гулмира Мақсудованинг Германияда яшаëтган турмуш ўртоғи Омонулла ëнига олиб кетилиши масаласи кўриб чиқилмоқда. Бу ҳар бир қочқиннинг ажралмас ҳуқуқи бўлган оилани бирлаштириш тадбири доирасида амалга оширилади.\nБМТ Қочқинлар идораси билан¸ қочқинларни қабул қилиб олувчи давлат ўртасида оила бирлашуви ҳақида келишув имзоланади. Бундай келишувнинг Швейцария билан имзолангани маълум. Аммо Германиянинг бундай келишувни имзолагани ҳақида маълумот йўқ.\nАкрам Йўлдошевнинг қизи 21 яшар Гулмира Мақсудовани Ўшдаги ҳибсҳонадан қутқариб Геманияга олиб келиш билан БМТ қочқинлар идораси¸ Германия ташқи ишлар вазирлиги¸ Германия иммиграция ва ички ишлар вазирлиги ҳамда Германиянинг Қирғизистондаги элчихонаси шуғулланаëтгани маълум бўлди. Фақат Гулмира Мақсудованинг БМТ қочқинлар идорасида рўйҳатдан ўтмагани бу ишни қийинлаштиргани аниқланди. Гулмира Мақсудованинг БМТ қочқинлар идорасига мурожаат қилмаганлигини унинг яқинлари ҳам тасдиқлашди. Минтақада фаолият олиб бораëтган мустақил журналист Багила Буҳарбаева Қирғизистон ИИВ мулозимлари билан боғланганида¸ улар Гулмира Мақсудованинг қалбаки паспортдан фойдаланганлигини айтишган.\nАйни пайтда Ўш шаҳрида Гулмира Мақсудованинг бир ярим яшар қизи Маҳдия Нуриллаева ва синглиси Муяссар Йўлдошева ҳам назорат остида қолмоқда.\nГулмира Мақсудованинг турмуш ўртоғи ўз рафиқасини Германияга олиб келишга уринаëтган бир пайтда ҳукуматга қарашли Пресс Уз Инфо саҳифасида Германиядаги Андижонлик қочқинлар уйларига қайтишмоқчи деган мазмундаги мақола эълон қилинди.\nОзодлик мухбири билан суҳбатлашган Германиядаги қочқинлардан бири Ўзбекистонга қайтиш нияти йўқлигини таъкидлади.\nБундан олдин Германиядаги қочқин мақоми олган Андижонлик Насрулло ака Ўзбекистонга кетиш нияти борлигини ва бу борада Ўзбекистон президентига мактуб ëзганлигини ОАВ орқали билдирган эди.


ДИЁНАТ ЙЎҚОЛГАН ЖОЙДА ОР-НОМУСГА ПУТУР ЕТАДИ, НАФС БАЛОСИ УСТУН КЕЛАДИ - Ўзбекистон овози газетаси\nДИЁНАТ ЙЎҚОЛГАН ЖОЙДА ОР-НОМУСГА ПУТУР ЕТАДИ, НАФС БАЛОСИ УСТУН КЕЛАДИ\nОдам қачон ўзига ўзи ташвиш орттиради?\nСиналмаган кишига ишонса, лоқайд бўлса, ҳуқуқий билими етишмаса, таваккал қилиб бир ишга қўл урса, қонуний шартнома ўрнига оғзаки келишувлар қилса...\nЯна қанчадан-қанча эҳтиётсизликлар, ўйламай қадам ташлашлар одамга ғам-ташвиш келтиради.\nҚашқадарё вилояти Шаҳрисабз шаҳрида яшовчи отахон Нумон Қаюмов ҳам соддалик қилдими, ишонувчан бўлдими, хуллас, ўз бошига ғавғо орттирди. Тўғриси, у одамларнинг лабзига ишонди, бегонага эмас, яқин танишига ва ўзининг куёвига ишонди. Оқибатда 2009 йилдан буён идорама-идора, судма-суд овораю сарсон юрибди.\nУнинг таҳририятимизга ёзган шикоят хатида айтилишича, 2000 йилда Қашқадарё вилояти Қамаши шаҳрида яшовчи таниши Исроил Умаровга тегишли бўлган Шаҳрисабз шаҳри, Зафаробод кўчасида жойлашган 600 кв.метр (яъни, 6 сотихдан ошиқроқ) майдонга эга бўлган чала қурилган 51-уйни сотиб олади, ўзаро келишувга кўра, пулини бўлиб-бўлиб беради. Пулнинг бир қисми олти нафар қўшниси гувоҳлигида (тилхат мавжуд) берилади. Пулнинг қолган қисми уй Нумон Қаюмов томонидан тўлиқ таъмирдан чиқарилиб, уй эгаси Исроил Умаров кадастр ҳужжатларини тайёрлаб бўлгач, берилишига келишилади. Уй қуриб бўлинади, ҳовли атрофи девор билан ўралади. Шундан сўнг Нумон Қаюмов пулнинг қолган қисмини 2015 йилнинг 25 февраль куни тўлайди. Бу ҳақда Исроил Умаров, унинг хотини Анвара Назарова ва қизи Мадина Ходиева иштирокида далолатнома тузилади. (далолатнома мавжуд). Ўтган йиллар давомида Нумон Қаюмов уй-жой ва ер солиғини бевосита ўзи тўлаб келади. (далолатнома мавжуд).\nУй тўлиқ битказилгандан сўнг, уйнинг биринчи эгаси Исроил Умаров уй-жойга эгалик ҳуқуқини расмийлаштириш учун тегишли ҳужжатларни Шаҳрисабз туман ҳокимлигига тақдим этади. Туман ҳокимининг 2010 йил 16 ноябрдаги (№Х-1058/11) қарори билан Исроил Умаров номига эгалик ҳуқуқи қайд этилади. Аризачининг фикрича, туман ҳокимининг бу қарори ноқонуний. Чунки амалдаги қонунчиликка кўра, уй-жойга эгалик (мулк) ҳуқуқи тўлиқ белгилангандан сўнг, уй-жойнинг ҳақиқий эгаси уйга алоқаси бўлмаган шахсга уй-жойни тасарруф этиш (фойдаланиш) ҳуқуқини берувчи ишончномани расмийлаштиришга йўл қўйилади. Ҳокимнинг бу қарорида эса Исроил Умаровга уй-жой эгалик ҳуқуқи берилиши баробарида учинчи шахс Мадина Ходиевага уйнинг кадастр ҳужжатларини тайёрлаш ҳуқуқи берилиши кўрсатилади. Биринчидан, бунга ҳокимнинг ҳаққи йўқ эди, иккинчидан, бу қарорга бошқа бир сохта ҳужжат асос қилиб олинади. Шаҳрисабз туман давлат нотариуси Дилфуза Меликова томонидан бир йил илгари — 2009 йил 29 октябрь куни Исроил Умаров номидан Мадина Ходиева (Қаюмова) номига уйни олди-сотдиси билан шуғулланиш ҳуқуқини берувчи Ишончнома расмийлаштирилади. Аммо бундан Нумон Қаюмовнинг хабари бўлмайди ва у бунга розилик ҳам бермаган. Яна бир масала, уй-жойнинг ҳақиқий майдони туман ҳокимининг қарорида 600 кв.метр кўрсатилган бўлса-да, давлат нотариуси томонидан берилган ишончномада 0,06 га, яъни, 0,06 сотих деб кўрсатилган. Бунинг устига кўча номи бор, уй рақами йўқ.\nНумон Қаюмовнинг гапига кўра, кенжа қизи Мадина Ходиева (Қаюмова) 2003 йил март ойида Бекзод Ходиев билан никоҳдан ўтиб, турмуш қуришган ва ўрталарида 3 нафар қиз фарзанд дунёга келган. Улар куёвнинг ота-онаси билан бирга Шаҳрисабз шаҳар Эшонпир кўчаси 79-уйда 2008 йилга қадар яшаб келишган. Б.Ходиев ака-укалари билан бир ҳовлида яшаган даврида юзага келган келишмовчиликлар сабабли ота-она уйидан чиқиб кетиб, ижарага уй-жой ахтаради. Қизи ва куёвининг қийналганини кўрган Нумон ота Шаҳрисабз шаҳри Зафаробод кўчасидаги 51-уйнинг 200 кв.метрига вақтинча уй-жой қуриб, яшаб туришларига розилик билдиради. 2008-2009 йилларда куёви бу ерда икки хонали уй қуради ва алоҳида кириб-чиқиш учун дарвоза ўрнатади. 2010 йилда Нумон Қаюмов 600 кв.метр майдоннинг 400 кв.метрида ўзи қурган уй-жойни ўғли Қаюмов Бурхонга ва 200 кв.метрда қурилган уй-жойни қизи Ходиева Мадинага расмийлаштириб бериш учун ҳужжатларни Шаҳрисабз туман ер тузиш ва кадастр хизматига топширади. Лекин бу ҳужжатлар йўқолади. Нумон отанинг гумонича, ҳужжатларни куёви йўқ қилиб юборади. Бу орада куёвнинг хаёли бузилиб, Нумон отанинг 400 кв.метр ҳовли-жойига ҳам кўз олайтиради шекилли, қандай қилди ўзи билади, қайнотанинг 4 сотих, ўз оиласига ажратилган 2 сотих ҳовли-жой ва ёрдамчи биноларни битта кадастр ҳужжати билан хотини Мадинанинг номига ўтказиб олади. Шундан сўнг асосий мақсадига эришиш ҳаракатини бошлайди. Хотини Мадинани ўғил туўмаганликда айблаб, камсита бошлайди. Агарда айтганига кўнмаса, никоҳни бекор қилдириш билан қўрқитади. Ўзи юрист бўлгани учун ҳужжатлар билан ишлашни яхши билади. Туман нотариал идораси нотариуси Дилфуза Меликова ёрдамида 600 кв.метр ер майдонидан иборат уй-жойга хотини Мадина Ходиева билан олди-сотди шартномасини расмийлаштиради, пулини ҳам бермасдан уйни ўз номига ўтказиб олади. Қизиқ ҳолат, эр-хотин бўлиб, уч фарзанд билан бир ҳовлида яшаб келаётган, айни пайтда қайнотанинг ҳовлисидан паноҳ топган куёвнинг ўз хотини билан уй-жойни олди-сотди шартномаси орқали ўз номига ўтказиб олишини қандай тушуниш мумкин? Қайси эр бирга яшаб келаётган қонуний хотини билан уйни олди-сотди қилади? Куёв бола узоқни кўзлаб, режа тузганга ўхшайди. Чунки қайнотасига тегишли ҳар икки уйга эгалик қилиш ҳуқуқини қўлга киритгач, хотинини болалари билан уйдан чиқариб юборади. Ҳатто 2013 йилда суд орқали никоҳини ҳам бекор қилдиради. Алдов ва жанжаллар гирдобида қолган Мадина бошина қаёққа уришини билмайди. Бунинг устига унинг 10 яшар қизи Комила 2016 йил декабрь ойида «апластическая анемия фанкони» (илик етишмовчилиги) касаллиги туфайли вафот этади. Айни пайтда унинг яна бир қизи Робия ҳам бу касалликка дучор бўлади. Энди инсоф билан Мадинанинг аҳволини тасаввур қилиб кўринг.\nНумон Қаюмов масалага ойдинлик киритиш учун уйнинг биринчи эгаси Исроил Умаровга мурожаат қилади. Маълум бўлишича, Бекзод Ходиев қайнотам рози, деб қайнотага тегишли уйни хотини Мадина Ходиева номига нотариус Дилфуза Меликовадан ишончнома расмийлаштириб олади. Бу ўринда Исроил Умаров ҳам Бекзод Ходиевнинг гапига ишониб хатога йўл қўйган кўринади. Чунки у уйни ҳақиқатан Нумон Қаюмовга сотган, пулларни гувоҳлар иштирокида олган, бу ҳақда тилхат ва далолатномалар бор. Унда уй-жойнинг кейинги тақдирини ҳал қилиш учун нега бошқа шахсга ишончнома берилди?\n2011 йил июнь ойидан уй-жой юзасидан жанжал ва низолар бошланди. Нумон Қаюмовнинг қизи Мадина Ходиеванинг уй-жойга эгалик ҳуқуқини тиклаш мақсадида қилган мурожаатлари Фуқаролик ишлари бўйича Шаҳрисабз ва Чироқчи туманлараро судларида ҳамда Фуқаролик ишлари бўйича Қашқадарё вилоят судида бир неча марта кўриб чиқилган ва турли мазмундаги қарорлар қабул қилинган. Хусусан, Шаҳрисабз туманлараро суди 2013 йил 4 июнь куни Мадина Ходиеванинг фойдасига ҳал қилув қарори чиқарди. 2013 йил 19 июль куни фуқаролик ишлари бўйича Қашқадарё вилоят суди апелляция инстанцияси Шаҳрисабз туманлараро фуқаролик судининг ҳал қилув қарорини тўғри, деб топди.\nШундан сўнг, низоли уй-жой Шаҳрисабз туман ва ер кадастр хизмати томонидан 2014 йил 21 октябрь куни Мадина Ходиева номига расмийлаштириб берилади. Лекин фуқаролик ишлари бўйича Қашқадарё вилоят суди апелляция инстанциясининг 2016 йил 20 сентябрдаги ажрими билан уй-жой юзасидан Мадина Ходиеванинг талаби рад этилиб, масала Бекзод Ходиев фойдасига ҳал қилинади. Можаро бугунги кунгача давом этмоқда.\nВоқеани таҳлил эта туриб, эски дард, эски савол қўзғалади: бир масала юзасидан нега судлар турлича қарорларни чиқаради? Судьяларнинг билими, савияси ҳар хилми ёки бунинг бошқа сабаблари бормикин?\nБизнинг назаримизда мазкур уй-жой муаммоси унчалик чигал ёки мураккаб эмас. Ақли-ҳуши жойида одам диққат билан масалани ўрганса, қатор ноқонуний ҳолатларнинг гувоҳи бўлади. Ҳамма гап шундаки, ҳар бир ноқонуний ҳолатга юридик баҳо берилмасдан ўтиб кетилаётганга ўхшайди. Айрим саволларга эътибор қаратайлик:\n— Нотариус Дилфуза Меликова томонидан берилган ишончномада уй-жойнинг манзили аниқ кўрсатилмаган, ер ҳажми эса нотўғри кўрсатилган. Бунинг устига уй-жойни сотиб олган, 2000 йилдан тегишли солиқларни ўз вақтида тўлаб келган Нумон Қаюмовнинг розилиги олинмаган.\nХўш, ишончнома юридик кучга эгами?\n— Ушбу ишончнома орқали Шаҳрисабз туман ҳокимининг 2010 йил 16 ноябридаги қарори (№Х-1058/11) қабул қилинган. Қарорда ер майдони бошқа ҳажмда кўрсатилган. Бу рақамлар ҳатто турли босқичдаги судлар қарорларида ҳам шундай акс эттирилган. Бир-бирини инкор қилувчи икки хил ҳажмдаги ер майдони кўрсатилган қарорни ҳақиқий деб бўладими?\n— Ўн икки йил давомида ер ва мол-мулк солиғини тўлаб келган Нумон Қаюмов бирорта ишда на давогар, на тараф сифатида қатнаштирилмаган, унинг мурожаатларини ҳеч ким эшитмай келмоқда.\n— Даъво аризаларида талаб қилинган бўлса-да, бирорта ҳам ҳақиқий гувоҳ, архитектор, ер тузиш кадастр хизмат ходими ёки бошқа мутахассисни судлар ишга жалб этмаган.\nБундай ҳолатларда суд ишни ҳар томонлама ўрганиб кўрган, деб хулосага келиш мумкинми?..\nБу каби саволлар кўп. Лекин уларга ким жавоб беради?..\nНумон отанинг айтишича, собиқ куёв бола юрист бўлгани учун ўзига яраша танишлари бор. Шунинг учун ғирром йўллар билан мақсадига эришиб келмоқда.\nАммо Нумон отага айтадиган гапимиз шуки, бугун замон бошқа, талаб бошқа, таниш-билишчилик каби ўйинларга энди йўл қўйилмайди. Ишончимиз комилки, суднинг юқори органлари бу масалани адолатли ҳал этади.


Жиззах: ободлик манзили - Халқ сўзи\nЖиззах: ободлик манзили\n17:35 16 Апрель 2019 Жамият\nДавлатимиз раҳбари Шавкат Мирзиёев жорий йилнинг январь ойида Жиззах вилоятига ташрифи чоғида вилоятдаги барча туман ва шаҳарлар марказларини Мирзачўл тумани маркази Гагарин шаҳри каби обод ва кўркам, аҳоли учун барча шарт-шароит ва имкониятлар яратилган ҳудудларга айлантириш вазифасини қўйган эди. Хўш, бугунги кунга келиб бу вазифалар қандай бажариляпти?\nПрезидентимизнинг мазкур ташаббуслари Пахтакор тумани аҳолиси ҳаётида ҳам мутлақо янги даврни бошлаб берди, десак ҳеч ҳам муболаға бўлмайди.\nЖиззах вилоятининг Пахтакор тумани 1967 йилда ташкил этилган бўлиб, ҳозирги кунда аҳоли сони 72 минг 800 нафарни ташкил этади. Асосий инфратузилма объектлари барпо этилган вақт Жиззах чўлларини ўзлаштириш жараёнига тўғри келади. Афсуски, ўзининг қадоқ қўллари билан ризқ яратган, чўлларни обод қилишда жонбозлик кўрсатган чўлқуварлар фаолияти, уларнинг меҳнатию, ютуқлари ҳақида мақтов гаплар кўп гапирилсада, амалда уларнинг турмуш аҳволи ўз ҳолига ташлаб қўйилди. Салкам ярим аср давомида туманда саноат, уй-жой, ижтимоий объектларни бунёд этиш билан боғлиқ арзирли ишлар бажарилмади. Натижада уй-жойларни сақлаш, йўллар инфратузилмаси, коммунал, ижтимоий соҳалардаги ўткир муаммолар юзага чиқиб, аҳолининг ҳақли эътирозларига, давлат идораларига бўлган мурожаатларининг ошишига олиб келди. Туманда “Обод қишлоқ”,”Обод маҳалла” дастури ҳамда “Илғор ҳудуд” лойиҳасининг изчил амалга оширишга киришилгани моҳиятан ана шундай муаммоларни бартараф этишга қаратилган.\nХусусан, бош режага мувофиқ, туман марказидаги “Дўстлик”, “Дилором”, “Ғалаба”, “Тошкент”, “Самарқанд”, “Олтинкўл” ва “Сувонобод” маҳаллаларидаги бир ҳолатга келиб қолган кўпқаватли ва якка тартибдаги уй-жойлар, боғча, мактаб, тиббиёт, маданият ва спорт масканлари, сервис, хизмат кўрсатиш, савдо нуқталари, муҳандислик-коммуникация тармоқларини яхшилаш юзасидан истиқболли лойиҳалар амалга оширилмоқда. Бу борадаги ишларни ўз муддатида якунлаш учун зарур ишчи кучи ва техникалар жалб қилинган.\nОлиб борилаётган кенг кўламли бунёдкорлик ва ободонлаштириш ишлари натижасида туман марказидаги асосий кўча – Шароф Рашидов номидаги кўчанинг аввалги хира манзараси барҳам топиб, қиёфаси кундан-кунга таниб бўлмас даражада ўзгариб бормоқда. Йўл четидаги бетон ариқлар янгиланиб, пиёдалар йўлакчалари қурилмоқда, ўртага тунги ёритгичлар ўрнатилди, яшил майсазорлар ташкил қилиниб, дарахт кўчатлари ва гуллар экилмоқда. Шу кўчада жойлашган уйлар, ижтимоий соҳа объектлари, савдо ва маиший хизмат кўрсатиш шохобчаларининг ички ва ташқи қисмлари ҳамда атрофларида ҳам қурилиш-таъмирлаш ишлари бажариляпти.\nБош режа асосида янги қурилаётган 23 та, капитал реконструкция ва таъмирлаш ишлари бажарилаётган 49 та, жами 72 та объектнинг салмоқли қисми ҳам ана шу кўчада жойлашган. Мисол учун, туман тиббиёт бирлашмаси биноси ҳам дастур асосида замонавий ҳолатга келтирилди. Айни пайтда қайта таъмирланган ва зарур жиҳозлар билан таъминланган масканда аҳоли саломатлигини муҳофаза қилиш учун барча шароитлар бор.\nКелажак боғчадан – бошланади. Бу ҳаёт ҳақиқати. Пахтакордаги ўзгаришлар жараёнида алоҳида ҳисобга олинган бўлиб, шу кунларда 2-сонли мактабгача таълим муассасасида мукаммал таъмирлаш ишлари қизғин паллага кирган. Бунёдкорлар томонидан боғчанинг том ва пол қисмларини янгилаш, деворларнинг ички ва ташқи қисмларини замонавий ҳолатга келтириш билан боғлиқ ишлар бажарилмоқда. 10-сонли боғча ҳар томонлама замонавий ва кўркам кўринишга эга бўлмоқда. Янги барпо этилаётган 160 ўринли нодавлат мактабгача таълим муассасасида девор кўтариб том ёпиш, тўсиқларни ўрнатиш ишлари якунланиб, бино фасади ва ички қисмларида таъмирлаш ишлари давом этмоқда. Ана шундай ишлар 2-, 4-, 31-сонли мактабларда ҳам бажарилмоқда.\n“Обод марказ” лойиҳаси асосида Пахтакорда ўнлаб янги савдо, сервис ва маиший хизмат кўрсатиш масканлари, меҳмонхона қад кўтаради, мавжудлари эса бугунги давр талаблари бўйича таъмирдан чиқариляпти. Бу, ўз-ўзидан одамларга янги қулайликлар, янги иш ўринлари яратилиши, иқтисодий салоҳиятни мустаҳкамлашда янги имкониятлар юзага чиқишини англатади.\nҲудудда узоқ йиллардан бери оғриқли масала бўлиб келаётган канализация, ичимлик суви, электр энергияси, табиий газ тармоқларини таъмирлаш ҳамда янгиларини барпо этиш ишлари жадал олиб бориляпти. Табиийки, бу жиҳат соҳалардаги ўткир муаммоларни ечишда комплекс ёндашувни талаб этилади. Нега деганда, Президент Халқ қабулхоналарига туман аҳолисидан келиб тушаётган мурожаатларнинг каттагина қисми айнан мазкур соҳаларга доир ариза ва шикоятлардан иборат. Айни пайтда мурожаатлар таҳлили уй-жой таъминоти ва уй-жой фондининг ҳолати ҳам фуқароларимизни энг кўп ўйлантираётган масалалар эканини кўрсатмоқда.\nБиргина кейинги икки йилда туман марказида янгиланган намунавий лойиҳалар асосида 480 хонадонга мўлжалланган 10 та кўпқаватли ҳамда 60 та уч хонадан иборат икки сотихли арзонлаштирилган намунали уйлар барпо этилгани одамларнинг, айниқса, шу пайтгача уй-жойга эга бўлолмаган кам таъминланган аҳоли қатлам вакиллари, ногиронлиги бўлган юртдошларимизнинг уй жойга бўлган талабини қондиришда муҳим амалий аҳамиятга эга бўлди. Бу йўналишдаги ишлар мазкур йилда ҳам давом эттирилиб, жорий йилда Пахтакорда 2 та 96 хонадонга мўлжалланган тўрт қаватли турар-жой қурилмоқда.\nАслида аҳолининг уй-жойга эҳтиёжи, жойларда эскириб, шу пайтгача таъмир кўрмаган уйларнинг ҳамон эътиборсиз қолдирилаётгани ортидан аҳолининг бу борадаги эътироз ва муаммолари ошгани натижасида юзга келгани ҳам ҳақиқат. 2017-2018 йилларда туман марказидаги абгор аҳволга келиб қолган 185 та кўпқаватли уйнинг 14 тасида мукаммал таъмирлаш ишлари бажарилган бўлса, жорий йилнинг шу даврига қадар 12 та кўпқаватли уйнинг том қисми, 5 тасининг фасад қисми мукаммал таъмирланди. Албатта, мазкур йўналишдаги ишлар изчил давом эттирилиб, бундай уйлар ва уларнинг атрофи замонавий қиёфага киради.\nТуман марказидаги маҳаллаларда 1960-1966 йиллар давомида қурилган 88 та барак типидаги уйларда 900 дан зиёд оила, 3 минг 600 дан ортиқ аҳоли оддий маиший шароитлардан ҳам мосуво ҳолда кун кечириб келаётган эди. Номига бошпана вазифасини ўтаб турган бундай уйлар ҳар қандай қоидага солиб кўрилса ҳам ҳаёт хавфсизлиги талабларига мутлақо жавоб бермайди.\nМана шундай ўта оғир шароитда яшовчи кўп сонли фуқароларнинг талаб ва истакларини инобатга олган ҳолда бундай уйларда яшовчи оилалар учун “Олтинкўл” маҳалла фуқаролар йиғини ҳудудидан 19 гектар, “Олмазор” қишлоқ фуқаролар йиғини ҳудудидан 4,2 гектар ер майдонлари ажратиб беришга қарор қилинди. Мазкур янги массивларда 610 та уй барпо этилиши кўзда тутилмоқда.\n“Олтинкўл” маҳалла фуқаролар йиғинининг янги массив пайдо бўладиган улкан майдонига қозиқ қоқилиб, катта ҳашар ташкил этилди. Пойдевор ўрни белгиланиб, тупроқ ишларига киришилди. Тадбир давомида фуқароларга бу ерда барпо этиладиган уйлар, ижтимоий соҳа объектлари, инсон ҳаёти учун зарур бўлган шароитларни яратиш бўйича қилинадиган ишлар ҳақида атрофлича маълумот берилди. Барак уйларда яшаб келаётган фуқаролар уйлар қурилиши жараёнида бевосита иштирок этиш, шу боис қурилиш майдонига яқин жойдан вақтинча яшаш учун шароит яратиб бериш юзасидан ўз истак ва таклифларини билдиришди.\nХалқимизда қимирлаган қир ошар ошар, деган нақл бор. Бугун ҳақиқатда меҳнатнинг машаққатидан қочмай, мақсадни тўғри қўйганлар катта натижаларни қўлга киритмоқда. Аниқ рақамларга ўтамиз: туманда 2018–2019 йиллар давомида саноат, қишлоқ хўжалиги ва хизмат кўрсатиш соҳасида умумий қиймати 260,5 млрд. сўм бўлган 66 та лойиҳа амалга оширилиши натижасида 1 133 та янги иш ўринлари яратилиши белгиланган.\nМасалан, Беруний кўчасида 5,95 гектар ер майдонда барпо қилинган “Пахтакор текст” МЧЖ ҳам ана шундай замонавий корхоналар жумласидан. Ип-калава маҳсулотларини ишлаб чиқаришга ихтисослашган корхона йилига\n9 минг тонна толадан қиймати 11 млрд. 250 млн. сўмлик 8,1 минг тонна ип-калава маҳсулотлари ишлаб чиқариш қувватига эга. Умумий қиймати 22 млн. 300 минг АҚШ долларини ташкил этадиган лойиҳа агар тўла қувват билан ишласа, 400 нафар янги иш ўрни барпо бўлади, маҳсулотнинг салмоқли қисми эса асосан Хитой, сўнгра эса Россия, Туркия ва Белгия давлатларига экспортга йўналтирилади.\nОдамларни ҳаётдан рози қилиш келажагимиз янада гўзал, салоҳиятли бўлишини таъминлайди. Қачонки, одамлар бахтли яшаса, улар дунёни янгилашга, ўзгартиришга қодир бўлади.